**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ K΄- ΣΥΝΟΔΟΣ A΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 26 Ιουλίου 2023, ημέρα Τετάρτη και ώρα 15.10΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου της, κ. Χρήστου Κέλλα, με θέμα ημερήσιας διάταξης, τη διατύπωση γνώμης από τα μέλη της Επιτροπής, σύμφωνα με τα άρθρα 32 παρ.5 και 49Α του Κανονισμού της Βουλής, σε συνδυασμό με το στοιχείο α΄ της παρ. 1 του άρθρου 4 του ν. 3966/2011, όπως έχει τροποποιηθεί και ισχύει, σχετικά με τον προτεινόμενο από τον Υπουργό Παιδείας, Θρησκευμάτων και Αθλητισμού, κ. Κυριάκο Πιερρακάκη, για διορισμό στη θέση του Προέδρου του Ινστιτούτου Εκπαιδευτικής Πολιτικής (Ι.Ε.Π.), κ. Σπυρίδωνος Δουκάκη.

Στη συνεδρίαση παρέστησαν ο Υπουργός Παιδείας, Θρησκευμάτων και Αθλητισμού, κ. Κυριάκος Πιερρακάκης, η Υφυπουργός Παιδείας, Θρησκευμάτων και Αθλητισμού, κυρία Δόμνα-Μαρία Μιχαηλίδου, ο προτεινόμενος για διορισμό στη θέση του Προέδρου του Ινστιτούτου Εκπαιδευτικής Πολιτικής (Ι.Ε.Π.), κ. Σπυρίδων Δουκάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Μπουκώρος Χρήστος, Γιώργος Ιωάννης, Δεληκάρη Αγγελική, Ευθυμίου Άννα, Καλλιάνος Ιωάννης, Καπετάνος Χρήστος, Καφούρος Μάρκος, Κέλλας Χρήστος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Λυτρίβη Ιωάννα, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Σπάνιας Αριστοτέλης (Τέλης), Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Φωτήλας Ιάσων, Αναγνωστοπούλου Αθανασία (Σία), Βέττα Καλλιόπη, Ηλιόπουλος Όθων, Θρασκιά Ουρανία (Ράνια), Κασιμάτη Ειρήνη (Νίνα), Μάλαμα Κυριακή, Μεϊκόπουλος Αλέξανδρος, Τζούφη Μερόπη, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Δάγκα Παρασκευή (Βιβή), Δελής Ιωάννης, Διγενή Ασημίνα (Σεμίνα), Κτενά Αφροδίτη, Κατσιβαρδάς Χαράλαμπος, Μανούσος Γεώργιος, Μπούμπας Κωνσταντίνος, Παπαδόπουλος Νικόλαος, Καραναστάσης Αδαμάντιος και Μπιμπίλας Σπυρίδων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρίες και κύριοι συνάδελφοι, σας καλωσορίζω στην πρώτη συνεδρίαση της Επιτροπής μας και εύχομαι σε όλες και όλους μια παραγωγική Σύνοδο.

Δυστυχώς, η σημερινή συνεδρίασή μας επισκιάζεται από τη δοκιμασία του πρωτοφανούς καύσωνα και των μεγάλων δασικών πυρκαγιών, που πλήττουν πολλές περιοχές της χώρας, με μεγάλες επιπτώσεις στο φυσικό περιβάλλον και βεβαίως, από χθες θρηνούμε και την απώλεια δύο νέων αξιωματικών, δύο ηρώων, που θυσιάστηκαν, στο πλαίσιο του καθήκοντός τους. Όπως δυστυχώς φαίνεται, η μάχη με τις φωτιές θα συνεχιστεί και τα επόμενα εικοσιτετράωρα. Ας ελπίσουμε, τουλάχιστον, να μη θρηνήσουμε άλλα ανθρώπινα θύματα.

Πριν εισέλθουμε στο θέμα της σημερινής ημερήσιας διάταξης, θα ήθελα να σας ευχαριστήσω για την εμπιστοσύνη, που δείξατε στο πρόσωπό μου, εκλέγοντάς με, με συντριπτική πλειοψηφία, Πρόεδρο της Διαρκούς Επιτροπής Μορφωτικών Υποθέσεων της Βουλής και να σας ευχαριστήσω, επίσης και εκ μέρους του Αντιπροέδρου, κυρίου Στεφανάδη και της Γραμματέως, κυρίας Λυτρίβη.

Η τιμή, αλλά και η ευθύνη είναι ταυτόχρονα πολύ μεγάλη. Δεσμεύομαι να ανταποδώσω αυτή σας την εμπιστοσύνη, ανταποκρινόμενος με σοβαρότητα και συνέπεια στο νέο θεσμικό μου ρόλο, όπως άλλωστε κάνω καθ’ όλη την κοινοβουλευτική μου πορεία.

Το έργο, το οποίο καλούμαστε να παράξουμε, είναι εξαιρετικά κρίσιμο, για την κοινωνία και τη χώρα μας, αφού άπτεται των σημαντικών τομέων της παιδείας, του πολιτισμού και του αθλητισμού, τομέων, που διαμορφώνουν, όχι μόνον το μέλλον των παιδιών μας, αλλά και την εικόνα μας διεθνώς.

Σκοπός μας είναι τα νομοσχέδια, που έρχονται προς συζήτηση και ψήφιση στην Επιτροπή μας, να λαμβάνουν τη μεγαλύτερη δυνατή συναίνεση. Απαραίτητες προϋποθέσεις, για να το πετύχουμε αυτό, είναι η συζήτηση, η γόνιμη ανταλλαγή απόψεων, η συνεργασία και η συλλογική δουλειά.

Θα ήθελα, στο σημείο αυτό, να σας διαβεβαιώσω ότι, ως Πρόεδρος της Επιτροπής Μορφωτικών Υποθέσεων, θα έχω «ευήκοα ώτα». Θα είμαι ανοικτός, ώστε να ακούγονται όλες οι απόψεις, οι ιδέες, αλλά και οι αντιρρήσεις σας. Είμαι στη διάθεσή σας για κάθε ανοιχτό και γόνιμο διάλογο. Ας μην ξεχνάμε ότι σκοπός όλων μας είναι να βοηθήσουμε στην καλύτερη δυνατή επεξεργασία των νομοσχεδίων του Υπουργείου Παιδείας, Θρησκευμάτων και Αθλητισμού και του Υπουργείου Πολιτισμού, συμβάλλοντας έτσι στη μεγάλη προσπάθεια, που καταβάλλει η Κυβέρνηση, στους τομείς αυτούς.

Αγαπητοί συνάδελφοι, στη σημερινή μας συνεδρίαση, καλούμαστε να διατυπώσουμε γνώμη, σύμφωνα με τα άρθρα 32 παράγραφος 5 και 49Α του Κανονισμού της Βουλής, σε συνδυασμό με την παράγραφο 1, στοιχείο α΄ του άρθρου 4 του ν. 3966/2011, σχετικά με τον προτεινόμενο από τον Υπουργό Παιδείας, για διορισμό στη θέση του Προέδρου του Ινστιτούτου Εκπαιδευτικής Πολιτικής.

Όπως όλοι σας γνωρίζετε ή τώρα μαθαίνετε, το Ινστιτούτο Εκπαιδευτικής Πολιτικής αποτελεί νομικό πρόσωπο ιδιωτικού δικαίου, το οποίο λειτουργεί χάριν του δημοσίου συμφέροντος και εποπτεύεται από τον Υπουργό Παιδείας. Μάλιστα, συνιστά έναν επιτελικό επιστημονικό και ερευνητικό φορέα, που υποστηρίζει το Υπουργείο Παιδείας, Θρησκευμάτων και Αθλητισμού, καθώς και τους εποπτευόμενους από αυτό φορείς, σε πολλά κομβικά ζητήματα.

Σε αυτά, μεταξύ άλλων, περιλαμβάνονται η επιμόρφωση των εκπαιδευτικών, η μετάβαση από τη δευτεροβάθμια στην τριτοβάθμια εκπαίδευση, η μεταλυκειακή εκπαίδευση, η πρόωρη εγκατάλειψη του σχολείου, η αποτίμηση του εκπαιδευτικού έργου και η αξιολόγηση σχολικών μονάδων και εκπαιδευτικών.

Λαμβάνοντας υπόψιν όλα τα παραπάνω και με δεδομένη την παραίτηση του μέχρι πρότινος Προέδρου του Ινστιτούτου, αλλά και τις προγραμματικές δηλώσεις της Κυβέρνησης, όσον αφορά τα θέματα παιδείας, καθώς και την επικείμενη έναρξη του σχολικού έτους 2023 -2024, καθίσταται επιτακτική η ανάγκη να οριστεί άμεσα νέος Πρόεδρος του Ινστιτούτου Εκπαιδευτικής Πολιτικής.

Ο Υπουργός, κ. Πιερρακάκης, προτείνει για τη θέση αυτή, όπως μας έχει ήδη κοινοποιηθεί, τον διακεκριμένο επιστήμονα, κ. Σπυρίδωνα Δουκάκη. Σας υπενθυμίζω ότι έχει αποσταλεί σε όλους σας το βιογραφικό σημείωμα του προτεινομένου από τον κ. Υπουργό για τη θέση του Προέδρου του Ινστιτούτου Εκπαιδευτικής Πολιτικής, κ. Δουκάκη. Είμαι σίγουρος ότι θα διαπιστώσετε, όπως και εγώ, ότι ο προτεινόμενος Πρόεδρος πληροί τα απαιτούμενα τυπικά και ουσιαστικά προσόντα, για την εν λόγω θέση.

Έτσι, λοιπόν, σας καλώ να διατυπώσετε τη γνώμη σας για το διορισμό του, ώστε να διασφαλιστεί η εύρυθμη λειτουργία του Ινστιτούτου Εκπαιδευτικής Πολιτικής και να αποφευχθεί τυχόν καθυστέρηση στην υλοποίηση του κυβερνητικού προγράμματος για την παιδεία. Σας ευχαριστώ πολύ.

Δίνω το λόγο στον Υπουργό, στον κύριο Πιερρακάκη.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Πολιτισμού):** Σας ευχαριστώ πολύ, κύριε Πρόεδρε. Αξιότιμες κυρίες και κύριοι συνάδελφοι και μέλη της Επιτροπής Μορφωτικών Υποθέσεων, αρχικά θα μου επιτρέψετε να συγχαρώ το Προεδρείο της Επιτροπής για την εκλογή του, με την ευχή να έχουμε πολύ στενή συνεργασία και να υπάρξει γόνιμο έδαφος, έτσι ώστε να μπορέσει η παιδεία να γίνει πεδίο συγκλίσεων και συναινέσεων. Στο πλαίσιο αυτό, βρισκόμαστε σήμερα μαζί σας, για να σας παρουσιάσουμε τον Kαθηγητή του Ιονίου Πανεπιστημίου, τον κύριο Σπυρίδωνα Δουκάκη, τον οποίο προτείνουμε για διορισμό στη θέση του Προέδρου του Ινστιτούτου Εκπαιδευτικής Πολιτικής.

Κυρίες και κύριοι, το ΙΕΠ αποτελεί επιτελικό επιστημονικό φορέα, που στηρίζει το Υπουργείο, συμβάλλοντας σε θέματα, που αφορούν την πρωτοβάθμια και δευτεροβάθμια εκπαίδευση, τη μετάβαση από τη δευτεροβάθμια στην τριτοβάθμια εκπαίδευση. Πιστεύουμε πάρα πολύ στο σημαντικό ρόλο, που καλείται να διαδραματίσει το Ι.Ε.Π. και σε αυτό το πλαίσιο κρίνουμε ότι ο κύριος Δουκάκης μπορεί να συνεισφέρει στην κατεύθυνση της εξέλιξης, ανάπτυξης και ποιοτικής αναβάθμισης του Ινστιτούτου.

Ο κύριος Δουκάκης έχει πολύ σημαντικές σπουδές. Έχει αποκτήσει δύο πτυχία, του Μαθηματικού και του Πληροφορικού. Έχει μεταπτυχιακές σπουδές στα δίκτυα υπολογιστών στη γνωσιακή επιστήμη και στην εκπαίδευση. Έχει αναγορευθεί διδάκτορας στο πεδίο της εκπαίδευσης, με έμφαση στις ψηφιακές τεχνολογίες. Έχει πραγματοποιήσει μεταδιδακτορική έρευνα στον τομέα της εκπαιδευτικής νευροεπιστήμης. Αξιοσημείωτες, επίσης, είναι και οι βραβεύσεις του, πέρα από αυτές που έχει λάβει από το Υπουργείο Παιδείας. Βραβεύτηκε από το Harvard Club of Boston Foundation, με το βραβείο αριστείας στη διδασκαλία, το 2018, έλαβε υποτροφία Fulbright για έρευνα στις Ηνωμένες Πολιτείες.

Με 25 χρόνια εμπειρίας στο χώρο της εκπαίδευσης, έχει μια πολύ πλούσια διαδρομή, που συνοδεύεται από αλλαγές και καινοτομίες, σε διάφορους εκπαιδευτικούς τομείς, σε όλες τις βαθμίδες εκπαίδευσης. Υπηρέτησε, ως εκπαιδευτικός, για πάνω από 20 χρόνια, στην ιδιωτική δευτεροβάθμια εκπαίδευση, όπου του δόθηκε η ευκαιρία να δημιουργήσει ελκυστικά και χωρίς αποκλεισμούς προγράμματα μάθησης, περιβάλλοντα και εκπαιδευτικό υλικό, που καλύπτουν τις διαφορετικές ανάγκες των μαθητριών και των μαθητών και για τα οποία βραβεύθηκε από το Υπουργείο Παιδείας και κλήθηκε να παρουσιάσει σε δημόσια σχολεία, ως καλές πρακτικές. Συμμετείχε σε όλες σχεδόν τις δράσεις του Υπουργείου Παιδείας. Αναφέρω, ενδεικτικά, τη συμμετοχή του στην ανάπτυξη νέων προγραμμάτων σπουδών, στη συγγραφή μελετών για λογαριασμό του Υπουργείου Παιδείας, στις επιμορφώσεις εκπαιδευτικών τόσο στη χρήση ψηφιακών τεχνολογιών όσο και στα προγράμματα σπουδών, στην ανάπτυξη εκπαιδευτικών σεναρίων, στον εξορθολογισμό της διδακτέας ύλης. Επιπλέον, στο σχολείο, που υπηρετούσε, υπήρξε σύμβουλος ακαδημαϊκής και επαγγελματικής ανάπτυξης των εκπαιδευτικών και με το ρόλο αυτόν, το 2016, επιλέχθηκε από την τότε ηγεσία του Ινστιτούτου Εκπαιδευτικής Πολιτικής, ως ο πρώτος ιδιωτικός εκπαιδευτικός, που θα προσέφερε τις υπηρεσίες του στο Ι.Ε.Π., ως ειδικός σύμβουλος.

Στα δύο έτη, που υπηρέτησε στο Ι.Ε.Π., συνέβαλε στο σχεδιασμό και την υλοποίηση της πρώτης εξ αποστάσεως επιμόρφωσης εκπαιδευτικών της χώρας μας για λογαριασμό του Ι.Ε.Π., ενισχύοντας την επιστημονική ευθύνη του έργου «Παρεμβάσεις επιμόρφωσης για την ενίσχυση των σχολικών δομών του εκπαιδευτικού συστήματος» και συμμετείχε σε έργα επιμόρφωσης εκπαιδευτικών, για την αξιοποίηση και εφαρμογή των ψηφιακών τεχνολογιών στη διδακτική πράξη και σε θέματα μαθητείας. Επιπλέον, ασχολήθηκε ενεργά με δράσεις για την ενίσχυση των κοινωνικών και πολιτικών ικανοτήτων των μαθητριών και των μαθητών, ζήτημα επίκαιρο και σημαντικό στις μέρες μας. Θέλω, επίσης, να αναφέρω ότι έχει συμμετάσχει στη συγγραφή δύο πρόσφατων σχολικών βιβλίων, που διδάσκονται, αυτή τη στιγμή, σε σχολεία, «Πληροφορική» της Β΄ Λυκείου, που διδάσκεται στα σχολεία, από το 2014 και «Μαθηματικά» της 5ης Δημοτικού, που προκηρύχθηκε το 2016, παραδόθηκε το 2018 και από τότε διδάσκεται στα σχολεία της χώρας και απλώς να αναφέρω ότι το βιβλίο αυτό αναπτύχθηκε από τη συγγραφική ομάδα, χωρίς αμοιβή.

Πέρα από αυτά, όμως, διαθέτει μακρά εμπειρία, άνω των 10 ετών, ως διδάσκων και ερευνητής στην τριτοβάθμια εκπαίδευση. Την τελευταία διετία, είναι εκλεγμένος καθηγητής στο Τμήμα Πληροφορικής του Ιονίου Πανεπιστημίου, με γνωστικό αντικείμενο, όπως είπα και πριν, Ψηφιακές Τεχνολογίες στην Εκπαίδευση και το Μετασχηματισμό Γνώσης. Ταυτόχρονα, ήταν μέλος στο Εργαστήριο Βιοπληροφορικής και Ανθρώπινης Ηλεκτροφυσιολογίας του Τμήματος Πληροφορικής του Ιονίου Πανεπιστημίου, εργάζεται ερευνητικά, σε ένα ιδιαίτερα σύγχρονο πεδίο στην εκπαιδευτική νευροεπιστήμη και, πέρα από την εκτεταμένη εμπειρία του, διαθέτει βαθιά κατανόηση των προκλήσεων, που αντιμετωπίζουν τόσο οι μαθήτριες και οι μαθητές όσο και οι εκπαιδευτικοί μας.

Μέσα από τις δράσεις του, καταγράφεται ένα ιστορικό εφαρμογής μετασχηματιστών πρωτοβουλιών, που έχουν, ως μοναδικό στόχο, την ενίσχυση και την ισχυροποίηση της εκπαιδευτικής κοινότητας και θα πρόσθετα ότι ο κ. Δουκάκης έχει δείξει σταθερά μια ισχυρή δέσμευση για την προώθηση της συνεργασίας. Είναι μέλος επιστημονικών ενώσεων, έχει διατελέσει μέλος σωματείων, έχει εμπλακεί ενεργά σε συνέργειες με εκπαιδευτικούς, διοικήσεις, γονείς και υπεύθυνους χάραξης πολιτικής, για να ενισχύσει την αριστεία στην εκπαίδευση.

Η διαφάνεια, η λογοδοσία και η ανοικτή επικοινωνία θα είναι στον πυρήνα συνολικά της πολιτικής μας σαν Υπουργείο, είναι και στον πυρήνα της φιλοσοφίας, που βλέπουμε στο βιογραφικό και στη διαδρομή του και αυτά τα χαρακτηριστικά είμαι βέβαιος, ότι θα φανούν το προσεχές διάστημα, μιας και το Ι.Ε.Π. από το ρόλο του, δέχεται προτάσεις, τις οποίες αξιολογεί και ακολούθως εισηγείται επί αυτών, με προσοχή, ακεραιότητα και απόλυτη δικαιοσύνη.

Το εκπαιδευτικό σύστημα έχει, κυρίες και κύριοι, πολλές προκλήσεις και πρέπει να αδράξει σημαντικές ευκαιρίες για αλλαγές. Γι’ αυτούς τους λόγους, χρειαζόμαστε έναν πρόεδρο, που να μπορεί να δώσει απαντήσεις και να αντιμετωπίσει αυτά τα ζητήματα, με διορατικότητα και ανθεκτικότητα.

Πιστεύουμε ότι ο κ. Δουκάκης είναι το κατάλληλο πρόσωπο, για να καθοδηγήσει το Ι.Ε.Π. προς ένα πολύ σημαντικό και πλούσιο μέλλον, με πολλές πρωτοβουλίες. Είμαι βέβαιος, ότι σε αυτό το πλαίσιο θα συνεχίσουμε το ήδη πλούσιο έργο, που έχει παραχθεί, από το Ινστιτούτο και θα το διευρύνουμε, θέτοντας διαρκώς υψηλότερους στόχους, όπως ήταν και το μήνυμα, θα έλεγα, ας μου επιτραπεί να το πω και του εκλογικού σώματος, στις τελευταίες εκλογές: Ο κόσμος ζητάει να πατήσουμε το γκάζι και όχι το φρένο και ακριβώς, γι’ αυτόν τον λόγο οφείλουμε να επιταχύνουμε τη δουλειά μας.

Με δεδομένα όλα τα παραπάνω, σας προτρέπουμε να εξετάσετε προσεκτικά τα προσόντα και το όραμα του κ. Δουκάκη, για το μέλλον της εκπαίδευσης, προκειμένου να διατυπώσετε τη γνώμη σας, για το διορισμό του στη θέση του Προέδρου του Ι.Ε.Π.

Σας ευχαριστώ πολύ για το χρόνο και την προσοχή σας και πιστεύω, ότι όλοι μαζί μπορούμε και πρέπει να κάνουμε το επόμενο βήμα, ώστε να διαμορφώσουμε ένα μέλλον, όπου η εκπαίδευση θα προσφέρεται σε όλους, χωρίς αποκλεισμούς. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Προέδρος της Επιτροπής):** Ευχαριστούμε πολύ, κύριε Υπουργέ.

Θα δώσω τώρα τον λόγο στον κ. Δουκάκη, για μία σύντομη τοποθέτηση και στη συνέχεια, θα πάρουν τον λόγο οι Εκπρόσωποι των Κοινοβουλευτικών Ομάδων για τη διατύπωση γνώμης.

Κύριε Δουκάκη, έχετε τον λόγο.

**ΣΠΥΡΙΔΩΝ ΔΟΥΚΑΚΗΣ (Προτεινόμενος για τον διορισμό στη θέση του Προέδρου του Ινστιτούτου Εκπαιδευτικής Πολιτικής (Ι.Ε.Π.):** Ευχαριστώ πολύ. Αξιότιμα μέλη της Επιτροπής Μορφωτικών Υποθέσεων της Βουλής, αποτελεί ιδιαίτερη τιμή για μένα να βρίσκομαι σήμερα ενώπιον σας, ως προτεινόμενος Πρόεδρος του Ινστιτούτου Εκπαιδευτικής Πολιτικής.

Ευχαριστώ θερμά τον Υπουργό Παιδείας Θρησκευμάτων και Αθλητισμού, κ. Κυριάκο Πιερρακάκη, που με προτείνει γι΄ αυτόν το ρόλο και θα ήθελα να εκφράσω τις ειλικρινείς μου ευχαριστίες στον κ. Υπουργό, για την εξαιρετική παρουσίαση, που έκανε, αναφερόμενος στην προσωπικότητα και το έργο μου. Αισθάνομαι βαθιά ευγνωμοσύνη για τα καλά του λόγια.

Κύριες και κύριοι βουλευτές, όπως ανέφερε ο Υπουργός, έχω κλείσει 25 χρόνια στο χώρο της εκπαίδευσης. Μετά τις προπτυχιακές μου σπουδές στο Μαθηματικό Τμήμα του Πανεπιστημίου Πατρών και τις μεταπτυχιακές μου σπουδές στη Μεγάλη Βρετανία, ξεκίνησα να εργάζομαι, ως ερευνητής, στο Εθνικό Μετσόβιο Πολυτεχνείο και, ένα χρόνο μετά, βρέθηκα στο χώρο της Ιδιωτικής Δευτεροβάθμιας Εκπαίδευσης, ως εκπαιδευτικός. Η εκπαίδευση, πολύ σύντομα, με κέρδισε και συνεχώς προσπαθούσα να ενδυναμώσω επιστημονικά το υπόβαθρο μου.

Στο δρόμο μου συνάντησα δασκάλους φωτισμένους, οι οποίοι, με ανιδιοτέλεια, με καθοδηγούσαν σε πολλά από τα βήματά μου. Έτσι, συνέχισα, με μεταπτυχιακές σπουδές στη Γνωσιακή Επιστήμη στο Εθνικό Καποδιστριακό Πανεπιστήμιο Αθηνών και στο Οικονομικό Πανεπιστήμιο Αθηνών και στην εκπαίδευση στο Ελληνικό Ανοικτό Πανεπιστήμιο. Ταυτόχρονα, απέκτησα ένα δεύτερο πτυχίο στην Πληροφορική από το Τμήμα Μηχανικών Πληροφορικής του ΤΕΙ Αθήνας, του τότε ΤΕΙ Αθήνας, σήμερα Πανεπιστημίου Δυτικής Αττικής.

Ακολούθησαν οι διδακτορικές μου σπουδές, στο Πανεπιστήμιο Αιγαίου και το 2018, ολοκλήρωσα τη μεταδιδακτορική μου έρευνα, στο Ιόνιο Πανεπιστήμιο. Το 2021, εκλέχθηκα επίκουρος καθηγητής στο Τμήμα Πληροφορικής του Ιονίου Πανεπιστημίου. Πέρα, όμως, από την ακαδημαϊκή μου πορεία, το ενδιαφέρον μου, για να συμμετάσχω σε δράσεις του Υπουργείου Παιδείας, που εμπλέκονταν οι εκπαιδευτικοί, ήταν έντονο. Με δυσκολίες αρχικά, γιατί προερχόμουν από την ιδιωτική εκπαίδευση, αλλά με ουσιαστική συνεργασία, στη συνέχεια, πετυχαίναμε, κάθε φορά, να προσθέτουμε λιθαράκια σε αυτό, που περιγράφουμε, ως το μέλλον της εκπαίδευσης.

Εκατοντάδες ώρες επιμόρφωσης εκπαιδευτικών στην παιδαγωγική, στην αξιοποίηση των ψηφιακών τεχνολογιών, στα προγράμματα σπουδών, στα νέα βιβλία, σε παιδαγωγικά και ιδιωτικά θέματα, συμμετοχές σε ομάδες συγγραφής μελετών, για λογαριασμό του Υπουργείου Παιδείας, σε ομάδες ανάπτυξης νέων προγραμμάτων σπουδών, σε ομάδες εξορθολογισμού της διδακτέας ύλης, ενσωμάτωση ανάπτυξης ψηφιακών εκπαιδευτικών σεμιναρίων, σε επιτροπές, για την επιμόρφωση των εκπαιδευτικών, σε ομάδες ανάπτυξης εκπαιδευτικού υλικού, που βραβεύτηκε από το Υπουργείο Παιδείας, ως βέλτιστη πρακτική διδασκαλίας και αγκαλιάστηκε από τουλάχιστον 100 σχολεία, στη χώρα μας.

Μου δόθηκε επιπλέον ευκαιρία να είμαι ένας από τους συγγραφείς των σχολικών βιβλίων της Πληροφορικής της Β΄ Λυκείου και του σχολικού βιβλίου Μαθηματικών της 5ης δημοτικού.

Σε όλη αυτή την πορεία, είχα την αμέριστη υποστήριξη και συμπαράσταση των ανθρώπων του ιδιωτικού σχολείου, που εργάστηκα. Στο Pierce, το Αμερικανικό Κολλέγιο Ελλάδος, είχα την ευκαιρία να δοκιμάσω καινοτόμες δράσεις, να υλοποιήσω πρωτοποριακά εκπαιδευτικά προγράμματα, να πραγματοποιήσω δημοσιεύσεις, να συμμετάσχω σε συνέδρια, να λάβω διακρίσεις και να αναλάβω θέσεις ευθύνης, όπως του επικεφαλής ακαδημαϊκού τμήματος και συντονιστή εκπαιδευτικών προγραμμάτων και του ακαδημαϊκού Συμβούλου.

Το 2016, και για πρώτη φορά σε εφαρμογή του ιδρυτικού νόμου του Ινστιτούτου Εκπαιδευτικής Πολιτικής, προκηρύχθηκαν θέσεις ειδικών συμβούλων, δηλαδή, θέσεις που μπορούσαν να διεκδικήσουν και εκπαιδευτικοί της ιδιωτικής εκπαίδευσης. Συμμετείχα στη διαδικασία επιλογής και επιλέχθηκα, ως ειδικός σύμβουλος, στο πεδίο της επιμόρφωσης εκπαιδευτικών. Είχα την τιμή και τη χαρά να είμαι ο πρώτος ιδιωτικός εκπαιδευτικός, που αποσπάστηκε στον φορέα και εργάστηκα εκεί, για δύο περίπου χρόνια. Λέω για δύο περίπου χρόνια, γιατί, εκτός από το ότι χρειάστηκε να αλλάξει το νομοθετικό πλαίσιο, ώστε να αποσπαστώ, είχα τη χαρά να λάβω την υποτροφία Fulbright και να μεταβώ για τέσσερις μήνες στις Ηνωμένες Πολιτείες της Αμερικής, την άνοιξη του 2018, όπου, εκτός της έρευνας, που πραγματοποίησα, επισκέφθηκα σχολεία της Ομογένειας, μίλησα με Έλληνες εκπαιδευτικούς, που ήταν αποσπασμένοι στις Ηνωμένες Πολιτείες και τον Καναδά και, ταυτόχρονα, είχα την ευκαιρία να βιώσω το τι σημαίνει διδάσκω σε ελληνόπουλα δεύτερης και τρίτης γενιάς.

Επιτρέψτε μου, όμως, να επανέλθω στο Ι.Ε.Π. και να πω κάτι ακόμα. Το Ι.Ε.Π. για εμένα είναι ένας φορέας, με υψηλό επιστημονικό κύρος. Είχα την ευκαιρία να βιώσω, με πληρότητα τη λειτουργία του και ειλικρινά μπορώ να πω ότι αποτέλεσε μια ξεχωριστή στιγμή στην επαγγελματική μου πορεία, που μόνο θετικά μπορώ να αποτιμήσω. Και λέω «θετικά», γιατί είχα την ευκαιρία να αναλάβω την επιστημονική ευθύνη έργων του φορέα και, ταυτόχρονα, να είμαι μέλος της ομάδας έργων σε πολλά άλλα. Ταυτόχρονα, είχα τη χαρά να συνεργαστώ με ένα μεγάλο δίκτυο εκπαιδευτικό, πανεπιστημιακών και ερευνητών, καθώς και στελεχών του φορέα και μπορώ να σας διαβεβαιώσω τόσο για το υψηλό επίπεδο του επιστημονικού και διοικητικού προσωπικού του φορέα, που επιτελεί ένα δύσκολο και ταυτόχρονα επίπονο έργο, το οποίο δεν αναγνωρίζεται εύκολα, όσο και για το σημαντικό ρόλο του φορέα στα ζητήματα του σχεδιασμού της εκπαιδευτικής πολιτικής.

Το όραμά μου είναι να ενδυναμώσουμε ακόμα περισσότερο το Ι.Ε.Π. και οπωσδήποτε τα στελέχη του. Πιστεύω ακράδαντα ότι η εκπαίδευση πρέπει να είναι ο ακρογωνιαίος λίθος μιας δίκαιης και ευημερούσας κοινωνίας και ο ρόλος του Ινστιτούτου Εκπαιδευτικής Πολιτικής μπορεί να είναι καθοριστικός για το σκοπό αυτόν. Γι’ αυτόν το λόγο χρειάζεται ο φορέας να έχει υψηλού επιπέδου στελέχη, τα οποία να μπορούν να επιτελούν το σημαντικό έργο, που κάθε φορά απαιτείται.

Στον πυρήνα αυτού του οράματος, είναι η επιδίωξη της λήψης αποφάσεων, με γνώμονα τα δεδομένα, που μπορούν να συλλεχθούν, από κάθε δράση του φορέα. Είναι σημαντικό να αξιοποιήσουμε τη δύναμη τους, για να εντοπίσουμε, με ακρίβεια, τα δυνατά και τα αδύνατα σημεία του εκπαιδευτικού μας συστήματος. Χρησιμοποιώντας πρακτικές, που βασίζονται σε στοιχεία, μπορούμε να διαμορφώσουμε πολιτικές, που θα έχουν αυτόν τον αντίκτυπο, έναν απτό και θετικό αντίκτυπο στα αποτελέσματα των μαθητών μας και των μαθητριών μας και τις συνολικές μαθησιακές εμπειρίες τους.

Με τη δική σας θετική γνώμη για το πρόσωπο μου, ως Προέδρου του Ι.Ε.Π., το διοικητικό και επιστημονικό προσωπικό του φορέα και το νέο διοικητικό συμβούλιο έχει μπροστά του ένα πολύπλευρο έργο να επιτελέσει. Το έργο αυτό έχει, ως αφετηρία, το έργο, που έχει ήδη πραγματοποιηθεί, το οποίο μας δίνει την ευκαιρία να θέσουμε υψηλότερους στόχους.

Ζητήματα, που έχουν μικρό αντίκτυπο και ζητήματα, που έχουν μεγάλη αξία για το μέλλον των παιδιών μας, είναι μπροστά μας, όπως το έργο για το πολλαπλό βιβλίο, μελετώντας τις όποιες δυσκολίες προκύψουν στην κατεύθυνση του εξορθολογισμού τους και της επιδίωξης προσφορότερης επίλυσής τους και ο σχεδιασμός για την προσχολική εκπαίδευση.

Η τεχνική και επαγγελματική εκπαίδευση θα συνεχίσει να αποτελεί ένα από τα πιο κρίσιμα ζητήματα. Είναι σημαντική η ενίσχυση της τεχνικής και επαγγελματικής εκπαίδευσης, ώστε να έχουμε ανανεωμένα προγράμματα σπουδών, προσαρμοσμένα στις σύγχρονες ανάγκες της κοινωνίας και της οικονομίας.

Επιπλέον ειδική αγωγή. Διαχρονικά, καταβάλλεται μεγάλη προσπάθεια, για την ενίσχυση της ειδικής αγωγής, για την οποία έχουν γίνει σημαντικά βήματα από το Ι.Ε.Π. και χρειάζεται να προχωρήσουμε ακόμα περισσότερο, πατώντας στην υπάρχουσα εμπειρία και τη σύγχρονη επιστημονική έρευνα, ώστε να συνεισφέρουμε στην ανάπτυξη ενός συνεκτικού πλαισίου.

Το Ι.Ε.Π. συμμετέχει με προτάσεις στον πετυχημένο θεσμό των πρότυπων και πειραματικών σχολείων, ώστε περισσότερες μαθήτριες και περισσότεροι μαθητές να έχουν ευκαιρία να εκπαιδευτούν, μέσα σε σύγχρονα δημόσια σχολεία, με καινοτόμες διδακτικές πρακτικές και μεθόδους και, ταυτόχρονα, περισσότεροι εκπαιδευτικοί να δοκιμάσουν δράσεις, σε μεγαλύτερο βαθμό και με μεγαλύτερη διασπορά, οι οποίες, στη συνέχεια, μπορούν να αποτελέσουν καθολικές πρακτικές στα σχολεία της χώρας.

Ένα ακόμα ζήτημα, υπό μελέτη, είναι η αποτελεσματικότερη εφαρμογή των διαδικασιών αξιολόγησης του εκπαιδευτικού έργου. Στόχος είναι να επικαιροποιήσουμε το πλαίσιο, που απαιτείται. Υπάρχει, ήδη, πλούσια εμπειρία από την εφαρμογή του, ώστε η διαδικασία να είναι ουσιαστικότερη και τα δεδομένα, που συλλέγονται, να επιτρέπουν να διαμορφώσουμε δράσεις, με απτό αντίκτυπο για την εκπαίδευση.

Το ίδιο μπορούμε να πούμε και για την Τράπεζα Θεμάτων. Να εισηγηθούμε διαδικασίες επικαιροποίησης τόσο του περιεχομένου, όσο και της δομής της, ώστε να οδηγούμαστε σε δράσεις, με θετικό αντίκτυπο στα μαθησιακά αποτελέσματα και στο έργο των εκπαιδευτικών. Η αξιολόγηση των εκπαιδευτικών αποτελεί μία από τις πλέον σημαντικές και χρήσιμες δράσεις για την ενίσχυση της παιδείας μας και ο ρόλος του Ινστιτούτου είναι να εισηγηθεί διαδικασίες, που, πέρα από διαφάνεια και ακεραιότητα, διασφαλίζουν την ουσιαστική ενδυνάμωση και την επαγγελματική ανάδειξη των εκπαιδευτικών.

Μια θεμελιώδης πτυχή της εκπαιδευτικής πολιτικής, για τα επόμενα χρόνια, σε παγκόσμιο επίπεδο, είναι το πλαίσιο, που βάζει, ως προτεραιότητα, διαφοροποιημένη διδασκαλία και εκεί χρειάζεται να δουλέψουμε σκληρά, το επόμενο διάστημα, με τη δική σας θετική γνώμη για το διορισμό μου στη θέση του Προέδρου του Ινστιτούτου Εκπαιδευτικής Πολιτικής, μπορούμε να δώσουμε προτεραιότητα στη γεφύρωση των κενών, που εμποδίζουν την πρόσβαση σε ποιοτική εκπαίδευση. Μπορούμε να καλλιεργήσουμε ένα περιβάλλον, που αγκαλιάζει τη διαφορετικότητα και ενδυναμώνει όλους τους μαθητές. Μπορούμε να ξεκλειδώσουμε τις δυνατότητες κάθε ατόμου, κάθε πεδίου και να οικοδομήσουμε μια ισχυρότερη και πιο συνεκτική κοινωνία και για να συμβαδίσουμε με τον ταχέως εξελισσόμενο κόσμο, η καινοτομία αποτελεί το κλειδί. Η τεχνολογία στην εκπαίδευση, σε συνδυασμό με τον ανθρωποκεντρικό προσανατολισμό της, η ενσωμάτωση σύγχρονων μεθόδων διδασκαλίας και η ενίσχυση των παιδιών μας, με τις κρίσιμες δεξιότητες του 21ου αιώνα, πρέπει να είναι το κύριο μέλημα μας.

Και τα δύο έργα, που έχει αναλάβει το Ι.Ε.Π., στο πλαίσιο του Ταμείου Ανάκαμψης και Ανθεκτικότητας και έχουν, ως στόχο, το μετασχηματισμό των προγραμμάτων σπουδών, αλλά και την επιμόρφωση των εκπαιδευτικών, έρχονται να συμβάλουν σε αυτήν την κατεύθυνση. Ωστόσο, κανένας μετασχηματισμός δε μπορεί να επιτευχθεί μεμονωμένα. Οι συνεργασίες με τους εκπαιδευτικούς, για τους οποίους αναγνωρίζουμε το σημαντικό έργο, που επιτελούν, με γονείς, φορείς χάραξης πολιτικής, ομοσπονδίες, ακαδημαϊκά ιδρύματα της χώρας μας, αλλά και του εξωτερικού, επιχειρήσεις, μη κερδοσκοπικούς οργανισμούς, χρειάζεται να είναι συνεχείς και ειλικρινείς.

Οραματίζομαι ένα ισχυρό, δίκαιο και δυνατό δίκτυο συνεργασιών, με τον καθένα να συνεισφέρει γνώσεις και εμπειρίες, για να δημιουργηθεί μια συλλογική δύναμη, που μπορεί να συνεισφέρει στην εκπαίδευση των παιδιών μας. Στον ρόλο μου, ως πιθανού μελλοντικού Προέδρου του Ι.Ε.Π., μετά από τη δική σας σύμφωνη γνώμη, υπόσχομαι να τηρώ τις αρχές της διαφάνειας και της λογοδοσίας. Είναι ζωτικής σημασίας οι ενέργειές μας να καθοδηγούνται από την ακεραιότητα και τη διαφάνεια και να ανταποκρινόμαστε, ουσιαστικά, στις ανάγκες της εκπαιδευτικής κοινότητας.

Η τακτική αξιολόγηση και η ανατροφοδότηση αποτελούν κατευθυντήριες πυξίδες μας, για συνεχή βελτίωση και διασφάλιση μιας πορείας, που ενισχύει το όραμα, για μια ποιοτική και ολοκληρωμένη εκπαίδευση.

Κλείνοντας, επιτρέψτε μου να δηλώσω ότι ενστερνίζομαι την άποψη ότι η εκπαίδευση έχει τεράστια μετασχηματιστική δύναμη, μια δύναμη, που μπορεί να φωτίσει το μέλλον και βλέπουμε μια νέα ευκαιρία να συνεχίσουμε το ταξίδι, με σκοπό να διαμορφώσουμε ένα καλύτερο μέλλον για τα παιδιά μας, τους εκπαιδευτικούς μας και ολόκληρη τη χώρα. Σας ευχαριστώ θερμά.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ακολούθως, θα λάβουν το λόγο οι εκπρόσωποι των κοινοβουλευτικών ομάδων.Ο κ. Συρίγος ζήτησε να λάβει το λόγο τελευταίος. Οπότε, από τον ΣΥΡΙΖΑ, τον λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε. Με το καλό να ξεκινήσουμε στην Επιτροπή Μορφωτικών Υποθέσεων και ελπίζουμε να έχουμε καλή συνεργασία για τα φλέγοντα ζητήματα.

Θα ήθελα να ξεκινήσω και εγώ λέγοντας ότι η τραγική είδηση του θανάτου των χειριστών μας έχει όλους συγκλονίσει, σε ένα πολύ δύσκολο σκηνικό για την πατρίδα μας. Έχουν χαθεί δύο νέοι άνθρωποι. Η μάχη με τις φλόγες συνεχίζεται. Νομίζω ότι οφείλουμε όλοι τον απέραντο σεβασμό μας και τα συλλυπητήρια προς συγγενείς, συναδέλφους, αλλά και σε όλους αυτούς, που ακόμη δίνουν τη μάχη στα πύρινα μέτωπα.

Προφανώς, οι συνθήκες του δυστυχήματος πρέπει να διερευνηθούν και να ληφθούν όλα τα αναγκαία μέτρα, για να μη θρηνήσουμε άλλα θύματα, σε ώρα καθήκοντος και από εκεί και πέρα, νομίζω ότι και ο εκπαιδευτικός κόσμος, από τώρα, θα πρέπει να σκέφτεται στις περιοχές αυτές, που έχουμε αυτά τα πολύ σοβαρά γεγονότα, τι θα γίνει με τους εκπαιδευτικούς μας, που θα πάνε, σε πολύ δύσκολες συνθήκες, να αναλάβουν καθήκοντα.

Ξέρουμε ότι υπάρχουν σοβαρότατα προβλήματα, ήδη, με τη στέγη, ιδιαίτερα στα νησιά και νομίζω ότι είναι κάτι, που θα πρέπει να αρχίσει από τώρα το Υπουργείο Παιδείας να το σκέφτεται.

Η σημερινή συζήτηση με τον υποψήφιο είναι διαφορετική από αυτή, που είχαμε, την τελευταία φορά. Για όσους είμαστε παλαιότεροι, θυμίζω ότι ο προηγούμενος Πρόεδρος του Ι.Ε.Π., ο οποίος παραιτήθηκε, λέγοντας ότι θεωρεί ότι έκανε ένα πολύ ισχυρό μεταρρυθμιστικό έργο, που έχει αφήσει αποτυπώματα και ελπίζει να ολοκληρωθεί, είχε έρθει τότε με το προκλητικό σύνθημα ότι «Έρχομαι για να τα αλλάξω όλα, για να γυρίσει το ρολόι της ιστορίας της εκπαίδευσης, πριν από το καταστροφικό 2015, που είχε έρθει ο ΣΥΡΙΖΑ στη διακυβέρνηση του τόπου» !

Ο κ. Δουκάκης, απ’ ό,τι κατάλαβα, για μία διετία και μάλιστα, με μια ανοικτή προκήρυξη και με αλλαγή του νομοθετικού πλαισίου, ήρθε από τον ιδιωτικό τομέα και υπηρέτησε εκείνη την κρίσιμη διετία στο Ι.Ε.Π.. Άρα, ουσιαστικά νομίζω ότι το πνεύμα είναι διαφορετικό, ότι μπορεί να υπάρχει συνέχεια και συνέπεια, ότι και τότε έγιναν σημαντικά πράγματα. Αναφερθήκατε στα ζητήματα της λειτουργίας του Ι.Ε.Π.. Θυμίζω, ότι τότε, για πρώτη φορά, το Ι.Ε.Π. απέκτησε εσωτερικό κανονισμό λειτουργίας, που ήταν κάτι πολύ σημαντικό, ότι είχε ξεκινήσει ο εθνικός και κοινωνικός διάλογος για την παιδεία, ότι είχαν υπάρξει μία σειρά από επιτροπές, για κρίσιμα ζητήματα, το λύκειο και τι κάνουμε με τις πανελλαδικές εξετάσεις, οι δομές υποδοχής και εκπαίδευσης των προσφύγων, που ήταν ένα πολύ σημαντικό έργο, που υπήρχε, ζητήματα με τη θεματική εβδομάδα, που αποτέλεσαν προπομπό θεμάτων, που και σήμερα συζητάμε, που είναι απαραίτητα στην εκπαίδευση, σώμα και ταυτότητα, συνύπαρξη, ανθρώπινα δικαιώματα, το ολοήμερο δημοτικό και νηπιαγωγείο.

Αναφερθήκατε και σε άλλα πράγματα, όπως το ζήτημα της επαγγελματικής εκπαίδευσης. Θυμίζω, ότι τότε υπήρξε ένα πολύ μεγάλο πρόγραμμα, με την έγκριση της Ευρωπαϊκής Επιτροπής, το οποίο είχε εγκριθεί, ως άριστη ευρωπαϊκή τακτική και μάλιστα, όταν είχαμε φύγει από το Υπουργείο, είχατε πει ότι θα συνεχιστεί αυτό το έργο. Θέλω, λοιπόν, να σας ρωτήσω, σε ποια συγκεκριμένη κατεύθυνση θα κινηθείτε, στα ζητήματα της επαγγελματικής και τεχνικής εκπαίδευσης. Τα ζητήματα της Ειδικής Αγωγής και εκπαίδευσης μας είχαν απασχολήσει πάρα πολύ, κυρίως το ζήτημα της ενδυνάμωσης των δομών με προσωπικό και μάλιστα, ήταν η πρώτη φορά, που έγιναν μόνιμοι διορισμοί, στην Ειδική Αγωγή και εκπαίδευση. Υπάρχουν πολύ σοβαρά θέματα και ζητήματα, όπως το ζήτημα της πρώιμης διάγνωσης των αναπτυξιακών διαταραχών και της παρέμβασης, κατά τη διάρκεια της προσχολικής εκπαίδευσης, που είναι ένα πολύ σημαντικό όραμα και πάρα πολύ απαραίτητο, για να μπορούν να καθορίζονται οι εκπαιδευτικές ανάγκες αυτών των παιδιών, να υποστηρίζεται η οικογένεια και να αντιμετωπίσουμε αυτό το πολύ σοβαρό θέμα, το οποίο έχουμε, της αύξησης των παιδιών με αναπτυξιακά προβλήματα, που όταν έρχονται στο δημοτικό, δεν έχουμε τις απαραίτητες ή εξατομικευμένες δομές, για να μπορέσουμε να αντιμετωπίσουμε τις ανάγκες τους. Θα ήθελα, λοιπόν, να ακούσω κάτι περισσότερο, σε αυτή την κατεύθυνση.

Βεβαίως, είπατε και πράγματα, με τα οποία διαφωνεί ο ΣΥΡΙΖΑ. Δηλαδή, για παράδειγμα, είχε γίνει μία σοβαρή δουλειά στα ζητήματα των προγραμμάτων σπουδών. Στα προγράμματα σπουδών παρέλαβε η προηγούμενη Κυβέρνηση της Νέας Δημοκρατίας νέα σχολικά βιβλία στην Ιστορία και στα Θρησκευτικά, τα οποία δεν χρησιμοποιήθηκαν καθόλου και δεν ήταν βιβλία, τα οποία είχε εκπονήσει ο ΣΥΡΙΖΑ. Ήταν βιβλία, στα οποία είχαν συμβάλει τα πανεπιστημιακά τμήματα των Ιστορικών Σπουδών όλης της Ελλάδας και έγκυροι και έμπειροι εκπαιδευτικοί της τάξης, που είχαν εργαστεί αμισθί. Δεν επιλέχθηκε να προχωρήσουμε, σε αυτήν την κατεύθυνση. Στη θέση τους επαναφέρθηκαν τα προγράμματα του 2002 και του 2003. Η τότε Υπουργός, κυρία Κεραμέως, είχε πει ότι η Ιστορία δεν μπορεί να έχει χαρακτήρα κοινωνιολογικό, αλλά να αναπτύσσει την εθνική συνείδηση, λέγοντας πράγματα, που μας γυρίζουν πολλά χρόνια πίσω. Καταργήθηκαν καλλιτεχνικά μαθήματα από το Λύκειο, το μάθημα «Πολιτική Παιδεία» στην πρώτη Λυκείου και το μάθημα «Σύγχρονος κόσμος, πολίτες και δημοκρατία» για τη δευτέρα Λυκείου και επίσης, για τις δύο τελευταίες αποφάσεις κατάργησης, το ΣτΕ, με απόφασή του, την 1972/20-22, έκρινε ότι εγκρίθηκαν μη νομίμως, χωρίς τεκμηρίωση, ως προς την τήρηση παιδαγωγικών και επιστημονικών κριτηρίων. Επειδή είπατε ότι έχετε ασχοληθεί με τα προγράμματα σπουδών, θα ήθελα να ακούσω την άποψή σας. Ζούμε σε μια εποχή, που το ζήτημα του μπούλινγκ στα σχολεία, έχει λάβει πολύ μεγάλες διαστάσεις και τέτοιου τύπου παρεμβάσεις και μαθήματα είναι πάρα πολύ κρίσιμα. Θα ήθελα να ακούσω από εσάς μια θετική άποψη σε αυτή την κατεύθυνση, επαναφοράς αυτών των πολύ σημαντικών μαθημάτων.

Έρχομαι στο ζήτημα της Πανδημίας, που ήταν ένα πολύ μεγάλο θέμα. Οι επιπτώσεις της πάνω στη μαθητική κοινότητα, στις πιο αδύναμες και κοινωνικά ευάλωτες οικογένειες, τα παιδιά, που ήταν μέσα στους προσφυγικούς οικισμούς, που έχουν πολύ μεγάλη απόσταση, χάθηκαν κρίσιμα χρόνια και ξέρουμε ότι αυτά είναι τα πιο κρίσιμα για την ανάπτυξη των παιδιών.

Είχαμε ζητήσει, τότε, επανειλημμένα, από την προηγούμενη Υπουργό να γίνει μια ειδική συνεδρίαση για τις πολύ σοβαρές επιπτώσεις, που είχαν. Το Ι.Ε.Π. δεν κινήθηκε σε αυτή την κατεύθυνση, υπήρξαν, όμως, ερευνητικές πρωτοβουλίες από το ΚΕ.ΜΕ.ΤΕ., από την ΟΛΜΕ, από το Κοινωνικό Πολύκεντρο της ΑΔΕΔΥ και πανεπιστημιακά τμήματα. Υπάρχει, λοιπόν, πολύ σοβαρό υλικό, το οποίο θεωρώ ότι θα πρέπει να απασχολήσει το Ι.Ε.Π.. Ποιες είναι αυτές οι επιπτώσεις και τι ακριβώς πρέπει να κάνουμε, για να καλύψουμε αυτές τις πολύ σοβαρές ανεπάρκειες, που υπάρχουν και πώς;

Θέλω να ακούσω τη φιλοσοφία σας, βεβαίως είμαστε σύμφωνοι να ενσωματωθούν οι νέες τεχνολογίες. Πηγαίνουμε στην κατεύθυνση μόνο της εξ αποστάσεως διδασκαλίας; Ποιες είναι οι επιπτώσεις; Το ίδιο και για την επιμόρφωση των εκπαιδευτικών, κυρίως με αυτόν τον τρόπο έγινε, πολύ λίγες είναι οι διά ζώσης εκπαιδεύσεις. Είναι ή δεν είναι αναντικατάστατη η φυσική επαφή; Η Πανδημία απέδειξε, τουλάχιστον με τα διεθνή επιστημονικά δεδομένα, ότι έχει σημαντικότατες επιπτώσεις η έλλειψη της φυσικής επαφής μέσα στην τάξη και στο παιδαγωγικό και στο κοινωνικό κομμάτι των παιδιών.

Τα ζητήματα της ισότητας των φύλων. Υπάρχει σοβαρή οπισθοδρόμηση, δεν υπήρξε μέριμνα για την τήρηση των σχετικών διατάξεων, περί σεβασμού του φύλου, στον γραπτό λόγο και στα σχολικά βιβλία και στα υλικά και δυστυχώς είχαν εγκριθεί υλικά, με αναχρονιστικές απόψεις, όπως της Ελληνικής Εταιρείας Προγεννητικής Αγωγής και βεβαίως και ο Οδηγός για την ένταξη της οπτικής του φύλου στα προγράμματα σπουδών, που είχε εκπονηθεί από ομάδα εργασίας του Ι.Ε.Π. και ο οποίος είναι αναρτημένος στη σελίδα του Ι.Ε.Π., από το 2018, δεν έχει χρησιμοποιηθεί.

Θέλω, λοιπόν, να σας ρωτήσω, σε αυτή την κατεύθυνση, ποια μέτρα θα πάρετε, για να αποφευχθούν τέτοιου τύπου αναχρονιστικές απόψεις να εγκρίνονται από το Ι.Ε.Π. και να πηγαίνουν στα σχολεία για την εκπαίδευση των παιδιών μας;

Και τέλος, χαίρομαι, που σας άκουσα, διότι στο προηγούμενο χρονικό διάστημα οι εκπαιδευτικές ομοσπονδίες και οι εκπρόσωποί τους έχουν, ως πολύ μεγάλο παράπονο, ότι δεν υπήρξε ουσιαστικός διάλογος για θέματα κοινού ενδιαφέροντος, παρά τα συνεχή αιτήματα και τις εκκλήσεις τους και μάλιστα, η ΟΛΜΕ, σε πρόσφατη ανακοίνωσή της, τον Ιούλιο του 2023, εκφράζει τη διαμαρτυρία, ακριβώς γι’ αυτό, το οποίο σας λέω, την προηγούμενη τετραετία και ευελπιστεί ότι η νέα ηγεσία θα είναι σε συνεχή επικοινωνία, με την Ομοσπονδία. Το είχαμε ζήσει και εδώ, αφορμή ήταν η Πανδημία, όπου οι ομοσπονδίες δεν είχαν τον επαρκή χρόνο στον κοινοβουλευτικό διάλογο να έρθουν και να γίνεται μια ανοιχτή κοινοβουλευτική συζήτηση. Τι σκέφτεστε να αλλάξετε, σε αυτή την κατεύθυνση; Νομίζω το είπε και ο Υπουργός ότι επιθυμεί την επικοινωνία, αλλά αυτό πρέπει να φανεί στην πράξη.

Αναφερθήκατε στην αξιολόγηση, είναι ένα θέμα που έχει απασχολήσει την εκπαιδευτική κοινότητα, μιλήσατε για καινούργιες διαδικασίες. Δεν κατάλαβα, ακριβώς, θα ήθελα, λοιπόν, μια πολύ συγκεκριμένη απάντηση, στα ζητήματα της αξιολόγησης, καθώς απασχολούν την εκπαιδευτική κοινότητα και βεβαίως, το ζήτημα των εκπαιδευτικών μας είναι ένα συνολικότερο ζήτημα, το οποίο νομίζω πρέπει να μας απασχολήσει όλους.

Συζητείται νομοσχέδιο στην Επιτροπή των Οικονομικών Υποθέσεων, είναι για να ψηφιστεί, το οποίο λέει ότι ο νεοεισερχόμενος εκπαιδευτικός έχει μισθό 736 ευρώ. Ξέρετε πάρα πολύ καλά, κύριε Υπουργέ, ότι για τους νέους εκπαιδευτικούς μας, που γυρίζουν όλη την Ελλάδα, ο μισθός αυτός δεν φτάνει να καλύψουν ούτε το ενοίκιο τους. Η κατάσταση είναι πάρα πολύ δύσκολη και ένα από τα πολύ σοβαρά ζητήματα, που πρέπει κανείς να ασχοληθεί, πέραν της επιμόρφωσης, είναι πώς θα στηρίξει το νέο εκπαιδευτικό προσωπικό, για να μπορέσει να ανταποκριθεί στις ανάγκες, διότι, όταν πηγαίνουν, ως αναπληρωτές, ξέρετε πάρα πολύ καλά ότι έχουν πλήρη καθήκοντα. Αυτοί, λοιπόν, οι νέοι και οι νέες, που μπαίνουν σε αυτόν τον ρόλο, απαιτούν από το Ι.Ε.Π. να ασχοληθεί, όπως και από τον Υπουργό, με έναν πολύ σοβαρό και συγκεκριμένο τρόπο, ώστε να αποκτήσουν τα δικαιώματα, που έχουν και οι άλλοι εκπαιδευτικοί. Περιμένουμε, λοιπόν, τις απόψεις σας και θα τοποθετηθούμε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τον λόγο έχει ο κ. Παραστατίδης, από την κοινοβουλευτική ομάδα του ΠΑΣΟΚ - ΚΙΝΑΛ.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, να ξεκινήσω και εγώ και να εκφράσω τη βαθιά μου θλίψη για τον άδικο χαμό δύο νέων ανθρώπων, του Κυβερνήτη του αεροσκάφους, του εκλιπόντος Χρήστου Μουλά και του Συγκυβερνήτη του, Περικλή Στεφανίδη. Ειλικρινή συλλυπητήρια στους συγγενείς και τους οικείους τους. Θρηνεί όλη η χώρα, πραγματικά.

Κυρίες και κύριοι συνάδελφοι, η στάση μας σε μια νέα επιλογή επικεφαλής οργανισμού, από θέση αρχής, είναι θετική. Πώς μπορεί να είναι αρνητική; Άλλωστε, επί τω έργω, θα κριθεί ο επικεφαλής του Ι.Ε.Π.

Ωστόσο, ανεξάρτητα, προφανώς, από τις ακαδημαϊκές και επαγγελματικές του περγαμηνές, οφείλω να ξεκινήσω με τρεις κρίσιμες παρατηρήσεις:

Η πρώτη είναι ότι συνιστά μια νέα Αρχή, αλλά δεν έχουμε μια νέα Κυβέρνηση. Έχουμε μια Κυβέρνηση, η οποία έχει μια θητεία τεσσάρων ετών και έχει αναλάβει δεσμεύσεις, στο χώρο της παιδείας, οι οποίες ουδέποτε ολοκληρώθηκαν.

Η δεύτερη παρατήρηση έχει να κάνει με τη νέα επιλογή προσώπου και τους λόγους αντικατάστασης και, βεβαίως την αξιολόγηση της θητείας του προηγούμενου Προέδρου στο Ινστιτούτο. Τι έχει γίνει στο Ινστιτούτο, τι δεν έχει γίνει. Η αξιολόγηση είναι μια λέξη γενικότερα, την οποία πρέπει να τη βάλουμε, στο επίκεντρο, με τους σωστούς όρους.

Και η τρίτη παρατήρηση, στην οποία θα δώσω ιδιαίτερη έμφαση. Υπάρχουν πολλά ανοικτά και καίρια ζητήματα σε ό,τι αφορά την ελληνική εκπαίδευση – χρονοδιαγράμματα, που δεν τηρήθηκαν και projects, που είναι ανολοκλήρωτα. Συνεπώς, ο νέος Πρόεδρος του Ι.Ε.Π. θα έχει βαρύ και πιεστικό έργο.

Για εμάς, το ΠΑΣΟΚ, ο ρόλος του Ινστιτούτου στην εκπαίδευση είναι κρίσιμος και σημαντικός. Και αυτό, διότι βρισκόμαστε, σε ένα σημαντικό σταυροδρόμι, όπου η κλιματική κρίση, η τεχνολογική εξέλιξη και η επίδραση της τεχνητής νοημοσύνης – πράγματα, στα οποία φαίνεται ότι έχετε ένα προφίλ προς αυτή την κατεύθυνση και αυτό νομίζω ότι είναι εξαιρετικά θετικό – όλα αυτά, σε κάθε πλευρά της ζωής μας, έχουν αναζωπυρώσει τη δημόσια συζήτηση, για το ποιοι πρέπει να είναι οι σκοποί της εκπαίδευσης.

Για εμάς, το Ινστιτούτο οφείλει να λειτουργεί, ως μία θερμοκοιτίδα παραγωγής προωθημένων εκπαιδευτικών πρακτικών, αλλά και υλοποίησης πολιτικών επιλογών, οι οποίες, εν συνεχεία, με ευθύνη του Υπουργείου και των λοιπών εκπαιδευτικών φορέων, θα πρέπει να ενσωματώνονται στην εκπαιδευτική διαδικασία. Οι εξελίξεις, όμως, τρέχουν. Σημειώνω ότι πρέπει να υπάρχουν χρονοδιαγράμματα ρεαλιστικά και αυτά να τηρούνται.

Τέσσερα ζητήματα: Το ένα αφορά στο πολλαπλό βιβλίο, το οποίο τέθηκε, ως ένα έργο προτεραιότητας. Φαίνεται, όμως, ότι το project αυτό έχει εκτροχιαστεί, χρονικά. Τέθηκαν χρονοδιαγράμματα για τη σύνταξη δεκάδων βιβλίων, τα οποία ήταν μη ρεαλιστικά. Ο δε απερχόμενος Πρόεδρος του Ι.Ε.Π., στον απολογισμό του, τοποθετεί την ολοκλήρωση του έργου, το 2025. Στόχος, κατά την άποψή μας, μη ρεαλιστικός, καθώς η προκήρυξη λήγει τον Αύγουστο και ο Σύλλογος Εκδοτών φαίνεται ότι είναι αρνητικός και βάζει ζητήματα. Οπότε, ένα θέμα είναι αυτό, σίγουρα και μία ερώτηση είναι αυτή, ως προς το χρονοδιάγραμμα, σε σχέση με το πολλαπλό βιβλίο.

Ένα δεύτερο ζήτημα αφορά στην Ειδική Αγωγή – ένα πεδίο, στο οποίο το Ι.Ε.Π. ουσιαστικά δεν έχει υλοποιήσει επαρκείς δράσεις. Στην Ειδική Αγωγή, που, δυστυχώς με ευθύνη της Κυβέρνησης, τη βλέπουμε να οπισθοχωρεί. Θεσμοί, όπως π.χ. η παράλληλη στήριξη, υποχωρούν και διαπιστώνουμε μια παλινδρόμηση, σε λογικές απομόνωσης και διακρίσεων, αντίθετες στις νέες παιδαγωγικές αντιλήψεις. Προφανώς, προσδοκούμε περισσότερα στο πεδίο της Ειδικής Αγωγής και θα είμαστε εδώ και εμείς να συμβάλουμε και να ασκήσουμε την εύλογη κριτική - αν και εφόσον κινούνται στην αντίθετη κατεύθυνση.

Ένα τρίτο ζήτημα έχει να κάνει με την επιμόρφωση των εκπαιδευτικών. Πολλαπλοί φορείς, που την παρέχουν, χωρίς λογοδοσία, εκπαιδευτικοί, που δεν έχουν λόγο, στο περιεχόμενό της και καμία αξιολόγηση των αποτελεσμάτων της. Ξέρετε, η Κυβέρνηση μπορεί να μιλάει για ενδυνάμωση των εκπαιδευτικών, ήδη, από την προηγούμενη θητεία της, αλλά όσο καλή και να είναι η νέα τεχνολογία, δεν αρκεί για μια πολυεπίπεδη επιμόρφωση.

Ζήτημα τέταρτον: Αξιολόγηση, διαφάνεια και αξιοκρατία - αυτό συζητάμε. Αλλά, κατασκευάστηκε μία πλατφόρμα, από το Ινστιτούτο, για την αξιολόγηση των εκπαιδευτικών, η οποία αποτελεί την αποθέωση του «κλειστού». Δηλαδή, αξιολόγηση σε μία παράγραφο, χωρίς δυνατότητα ανεβάσματος αρχείων προς τεκμηρίωση, χωρίς διαφοροποίηση, ανά τύπο σχολείου, χωρίς διαφοροποίηση, ανά γεωγραφική ενότητα. Μοιάζει περισσότερο, ως πρόσχημα αξιολόγησης. Αξιολόγηση, χωρίς ανατροφοδότηση, χωρίς ευελιξία, χωρίς ανοικτά δεδομένα και χωρίς ενεργή συμμετοχή των αξιολογούμενων, δεν μπορεί να εξυπηρετήσει το βασικό στόχο της, ο οποίος είναι και η ενδυνάμωση των εμπλεκομένων.

Τα ανοιχτά μέτωπα είναι πολλά: Πρότυπα πειραματικά σχολεία, εθνικό απολυτήριο, ψηφιακές πλατφόρμες, αλλά το περιορισμένο του χρόνου δεν μου επιτρέπει να εκθέσω τους βασικούς προβληματισμούς.

Ολοκληρώνω, λέγοντας ότι η ακαδημαϊκή ειδίκευση και η επαγγελματική εμπειρία του κυρίου Δουκάκη φαίνεται απόλυτα επαρκής για το ρόλο, για τον οποίο προτείνεται. Η θέση, όμως, αυτή στον ιδιαίτερα ευαίσθητο τομέα της εκπαίδευσης και της παιδείας απαιτεί αρετές, που υπερβαίνουν ένα καλό βιογραφικό. Απαιτείται διάθεση συνεννόησης και συνεργασίας, αποφυγή οτιδήποτε κλειστού και συγκεντρωτικού, συνεχής διαβούλευση και ανατροφοδότηση.

Απαιτείται ένα άνοιγμα στην εκπαιδευτική κοινότητα, πρωτίστως, σε μαθητές και εκπαιδευτικούς, όσο και στην κοινωνία και ελπίζουμε ότι οι πρακτικές αποφυγής διαλόγου και συνεργασίας με τους εκπαιδευτικούς, τις οποίες ακολούθησε η προηγούμενη ηγεσία του Ι.Ε.Π., ανήκουν στο παρελθόν.

Θα κλείσω, λέγοντας το εξής: Για εμάς ο σχεδιασμός και η υλοποίηση πολιτικών συμπερίληψης και νέων ευκαιριών είναι μια πολιτική προόδου και αναδιανομής, με συγκεκριμένο ιδεολογικό πρόσημο. Ελπίζουμε ότι ο νέος επικεφαλής του Ι.Ε.Π. - και να σας ευχηθώ όλα να πάνε κατ΄ ευχήν, για τη χώρα, κυρίως - να επιδείξει μια διάθεση υπέρβασης από τις ιδεολογικές προσεγγίσεις της Κυβέρνησης, που τον προτείνει και να έρθει πιο κοντά στις ανάγκες μιας σύγχρονης εκπαίδευσης, με το βλέμμα στο μέλλον. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε πολύ τον κ. Παραστατίδη.

Κύριε Δελή, εκ μέρους του Κομμουνιστικού Κόμματος, έχετε το λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Στη σημερινή συνεδρίαση της Επιτροπής μας, ζητείται η διατύπωση της γνώμης της, σχετικά με το διορισμό από τον Υπουργό Παιδείας, του κ. Δουκάκη, ως Προέδρου του Ινστιτούτου Εκπαιδευτικής Πολιτικής (Ι.Ε.Π.).

Πριν, όμως, διατυπώσουμε τη γνώμη μας, κύριε Πρόεδρε, για το προτεινόμενο πρόσωπο, αξίζει, θαρρώ, να πούμε δυο λόγια για το ίδιο το Ινστιτούτο. Σύμφωνα με την επίσημη ιστοσελίδα του Ινστιτούτου, αυτό είναι επιτελικός επιστημονικός φορέας, που υποστηρίζει το Υπουργείο Παιδείας στα θέματα, που αφορούν την πρωτοβάθμια και δευτεροβάθμια εκπαίδευση, καθώς και τη μετάβαση από τη δευτεροβάθμια στην τριτοβάθμια. Αποτελεί, δηλαδή, βασικό στήριγμα και συνεργάτη του Υπουργείου Παιδείας στην υλοποίηση της πολιτικής του, της αντιεκπαιδευτικής του πολιτικής και στην εφαρμογή όλων των αντιδραστικών αναδιαρθρώσεων, που εξελίσσονται, στην παιδεία. Και όλα αυτά κάτω από τον επιστημονικό μανδύα αυτού του Ινστιτούτου, το οποίο, από το 2012, αντικατέστησε το πάλαι ποτέ Παιδαγωγικό Ινστιτούτο, αποτελώντας φυσικά και τη συνέχειά του.

Θα ταίριαζε τώρα, εδώ, βέβαια, το γνωστό «επιστήμη χωριζομένη αρετής και δικαιοσύνης πανουργία εστί» του Πλάτωνα, αλλά ας δούμε ορισμένα από τα τελευταία έργα και τις ημέρες του Ι.Ε.Π. των τελευταίων κυβερνήσεων, που τεκμηριώνουν τον ρόλο του, ως επιστημονικού επόπτη, ως επιστημονικού εργαλείου, της κυρίαρχης αντιδραστικής πολιτικής στην παιδεία.

Είναι σημαντική η συμβολή του Ι.Ε.Π. στην επίσημη φροντιστηριοποίηση του Λυκείου, η οποία έχει ξεκινήσει από την προηγούμενη Κυβέρνηση του ΣΥΡΙΖΑ και στη μετατροπή του Λυκείου, σε ένα απέραντο εξεταστικό κέντρο, προσανατολισμένο αποκλειστικά στην πρόσβαση στην ανώτατη εκπαίδευση, χάνοντας, δηλαδή, τον ουσιαστικό μορφωτικό του ρόλο. Αυτήν την πολιτική, της Κυβέρνησης του ΣΥΡΙΖΑ, η Νέα Δημοκρατία, όχι μονάχα τη συνέχισε, αλλά και την ενέτεινε περισσότερο, με την Τράπεζα Θεμάτων, για την οποία μας μίλησε μάλιστα ο κύριος Δουκάκης, το λεγόμενο «εθνικό απολυτήριο» και εκείνο τον μεγάλο κόφτη, που λέγεται, «ελάχιστη βάση εισαγωγής».

Οι αλλαγές, όμως, αυτές οδηγούν το λύκειο να γίνεται ολοένα και πιο ανταγωνιστικό. Οδηγούν σε ακόμα πιο εξουθενωτικές εξετάσεις. Αυξάνουν το άγχος και την πίεση των μαθητών, ενώ, ταυτόχρονα, ωθείται η λαϊκή οικογένεια να βάζει ακόμα πιο βαθιά το χέρι της στην τσέπη για τα φροντιστήρια, αν θέλει, βέβαια, τα παιδιά της να σπουδάσουν. Ή, άλλο παράδειγμα, με τα λεγόμενα «εργαστήρια δεξιοτήτων», τα οποία ευλογεί το Ι.Ε.Π.. Καλές και άγιες οι δεξιότητες και αρκετές από αυτές μάλιστα απαραίτητες, όχι όλες. Δεν θεωρούμε, για παράδειγμα, ότι είναι απαραίτητη η δεξιότητα της επιχειρηματικότητας, για τα παιδιά των λαϊκών οικογενειών, απαραίτητες μπορεί να είναι για το Σύνδεσμο Ελλήνων Βιομηχάνων και είναι, κατανοούμε γιατί, αλλά όχι γι΄ αυτά τα παιδιά. Οι δεξιότητες, όμως, ούτε μπορούν ούτε πρέπει να υποκαταστήσουν τη γνώση και τη σύγχρονη γενική μόρφωση, που οφείλει να παρέχει σήμερα το σχολείο. Διαφορετικά ευνοείται ο κατακερματισμός, η αποσπασματικότητα του σχολείου, ακυρώνεται, δηλαδή, ο ουσιαστικός του ρόλος.

Κατά την άποψη του Κ.Κ.Ε., ο μαθητής, μέσα από την εκπαιδευτική διαδικασία, μπορεί και πρέπει να κατακτά τους βασικούς νόμους κίνησης της φυσικής, της φύσης και της κοινωνίας, έτσι ώστε να μπορεί να εξηγεί αυτά που συμβαίνουν γύρω του και στη φύση, αλλά και στην κοινωνία. Η αφομοίωση της επιστημονικής μεθοδολογίας, εάν γίνει με τον τρόπο, που είπαμε, του δίνει τη δυνατότητα, σε όλη του τη ζωή, να μπαίνει στην ουσία των φαινομένων, να αποκτά, δηλαδή, κριτική ικανότητα. Η οποία κριτική ικανότητα δεν είναι μια δεξιότητα, είναι κάτι πολύ περισσότερο. Είναι μια ανώτερη πνευματική λειτουργία, να κατακτά έναν αναλυτικό τρόπο σκέψης. Η σύνδεση της θεωρίας με την πράξη, η κατανόηση, δηλαδή, της εφαρμογής της επιστήμης στην παραγωγή, μέσω της τεχνολογίας, οφείλει να είναι μέλημα του σχολείου. Τι σας λέω τώρα, ε; Ένα τέτοιο σχολείο μπορεί να αναπτύξει την προσωπικότητα του μαθητή, ολόπλευρα, να τον καταστήσει ικανό να συμβάλει συνειδητά στην κοινωνική εξέλιξη.

Το Ι.Ε.Π., επίσης, έχει ενεργό ρόλο – άλλωστε, το διακήρυξε πριν από λίγο και ο κ. Δουκάκης – στην προώθηση της αξιολόγησης, η οποία, όμως, με συγχωρείτε, δεν έχει απολύτως καμία σχέση, με τη στήριξη και την αναβάθμιση του εκπαιδευτικού έργου και του ίδιου του εκπαιδευτικού. Και γι’ αυτό ακριβώς είναι αντιδραστική, αφού αυτή οδηγεί απευθείας στη διαφοροποίηση, την ταξική διαφοροποίηση, την ταξική κατηγοριοποίηση των σχολείων, άρα και των μαθητών, άρα και των εκπαιδευτικών, στην υποχρηματοδότηση, βεβαίως, των σχολείων, στην υποβάθμιση της παρεχόμενης μόρφωσης.

Αυτό, ξέρετε, δεν το λέμε εμείς, δεν το ισχυρίζεται το Κ.Κ.Ε.. Το φωνάζει η διεθνής εμπειρία. Όπου, μα όπου, εφαρμόστηκε αυτή η αξιολόγηση, τα αποτελέσματα ήταν και είναι τραγικά για τους μαθητές, για τους γονείς, για τους εκπαιδευτικούς, με κλείσιμο σχολείων, με απολύσεις εκπαιδευτικών – δείτε τι κινητοποιήσεις γίνονται, τούτο το διάστημα, στη Μεγάλη Βρετανία – ταξική διαφοροποίηση, κατηγοριοποίηση σχολείων.

Αν ήθελε, λέμε τώρα, αν ήθελε, πραγματικά, η Κυβέρνηση, αν εννοούσε, δηλαδή, να αναβαθμίσει την εκπαίδευση, το πρώτο πράγμα, που θα όφειλε να κάνει, που θα έπρεπε να κάνει, θα ήταν να διορίσει αυτούς τους χιλιάδες αναπληρωτές, που δουλεύουν, κάθε χρόνο, στα σχολεία και βρίσκονται σε ομηρία, αναγκάζοντας τους μαθητές κάθε χρόνο, καμιά φορά και ανάμεσα σε μερικούς μήνες, να αλλάζουν τους δασκάλους τους ή τις δασκάλες τους, σαν τα πουκάμισα.

Όλα αυτά, λοιπόν, δεν είναι παρά το δεδομένο - και άλλα πολλά, βέβαια και όχι μόνο- αντιλαϊκό πλαίσιο, εντός του οποίου θα λειτουργήσει και με το οποίο, προφανώς, συμφωνεί τόσο ο προτεινόμενος, όσο και ο εκάστοτε Πρόεδρος του Ινστιτούτου Εκπαιδευτικής Πολιτικής, όπως και το ίδιο, άλλωστε, το Ινστιτούτο. Αλλά, ξέρετε, με αυτό το πλαίσιο, εμείς ως Κ.Κ.Ε και συνολικά διαφωνούμε και το αντιπαλεύουμε.

Συνεπώς, με βάση όλα τα παραπάνω - και κλείνω κύριε Πρόεδρε – ακόμα και αν δεν ψηφίζουμε γι’ αυτά - και φυσικά δεν ψηφίζουμε - χωρίς, όμως, να είναι φρόνιμο, νομίζω να τα αποσυνδέουμε και πάντως, χωρίς να υπάρχει, από τη μεριά μας, η παραμικρή αμφισβήτηση των επιστημονικών περγαμηνών του προτεινόμενου, ως Προέδρου, του κυρίου Δουκάκη. Περγαμηνές, βέβαια, ανάμεσα στις οποίες, είναι αυτονόητο, σύμφωνα με την Κυβέρνηση και την Πλειοψηφία, να βρίσκονται ως τέτοιες και από το Ίδρυμα Fulbright, ακόμα και από το NATO. Άλλες είναι, ξέρετε, οι δικές μας οι αντιλήψεις, για το περιεχόμενο των επιστημονικών τίτλων, αλλά αυτό είναι μια άλλη συζήτηση. Επαναλαμβάνω, λοιπόν, χωρίς να αμφισβητούμε την επιστημοσύνη του κ. Δουκάκη, τοποθετούμαστε, ως Κ.Κ.Ε, με το «παρών».

Ευχαριστώ, κύριε Πρόεδρε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής) :** Ευχαριστούμε πολύ, κύριε Δελή.

Το λόγο έχει ο Εκπρόσωπος της Κοινοβουλευτικής Ομάδας «Σπαρτιάτες», κ. Χαράλαμπος Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ πολύ, κύριε Πρόεδρε.

Αξιότιμε κύριε Πρόεδρε, αξιότιμοι κύριοι Υπουργοί, αξιότιμες κυρίες και κύριοι συνάδελφοι, αξιότιμε, κύριε Καθηγητά, κατ’ αρχάς, να πω κι εγώ, ότι σήμερα είναι μια ημέρα ιδιαίτερα δύσκολη, καθόσον αφορά τη θυσιαστική αυταπάρνηση των δύο πιλότων μας, οι οποίοι, ουσιαστικά, φέρουν το βάρος όλης αυτής της αβελτηρίας, η οποία υφίσταται, παρά τα αντίθετα υπεσχημένα, καθόσον αφορά την κατάσβεση των πυρκαγιών.

Ως εκ τούτου ξεκινώ, δηλαδή, την εισήγησή μου με αυτό. Κύριε Καθηγητά, είναι αδιαμφισβήτητες οι περγαμηνές σας. Ομιλώ, ως μαχόμενος δικηγόρος και κατέχων 5 μεταπτυχιακά και γνωρίζω πάρα πολύ καλά τι σημαίνει η διανοητική καταπόνηση, η έρευνα και γενικότερα η εκπαίδευση, με όλα αυτά τα δεδομένα.

Η πρώτη επαφή με το Ι.Ε.Π., είχα την επαφή, ως δικηγόρος, που είχα αναλάβει το παιδί ενός συναδέλφου σας, με μια ταινία η οποία προεβλήθη, κατ’ ουσίαν, χωρίς η δασκάλα να έχει τις προϋποθέσεις. Το Ι.Ε.Π. πήρε μια θέση θετική, τρόπον τινά, εκθέτοντας το Υπουργείο, αναφέροντας ότι δεν υπήρχε η αναγκαία άδεια, ούτως ώστε η συγκεκριμένη δασκάλα στο δημοτικό να προβάλει μια συγκεκριμένη ταινία. Μιλώ τώρα, σε επιστημονικό πλαίσιο και ο παθών, το παιδί αυτό πέμπτης δημοτικού, οι γονείς ήταν καθηγητές και οι δύο, στην τριτοβάθμια η μητέρα, πανεπιστημιακός στο ΕΚΠΑ ο πατέρας.

Το λέω αυτό, για να θέσω τα εξής ερωτήματα. Η θέση εδώ των «Σπαρτιατών», προεχόντως και κυρίως, είναι αν θα τηρηθεί το Σύνταγμα, δεδομένου ότι επίκειται αναθεώρηση, αλλά και στην αναθεώρηση, τα έχω πει και στις άλλες τοποθετήσεις μου, γίνονται ζυμώσεις, δεν είναι επί της παρούσης. Δηλαδή, τι θέλω να πω με αυτό. Θα παραμείνει, με κατεύθυνση εθνοκεντρική και με βάση, δηλαδή, τη διαμόρφωση των προϋποθέσεων να υπάρχει εθνική συνείδηση, χωρίς βεβαίως αυτό να συνεπάγεται αυτόχρημα τον απομονωτισμό; Γιατί είμεθα κράτη - μέλη της Ευρωπαϊκής Ενώσεως. Εμείς έχουμε ταχθεί αναφανδόν. Ήδη, σε όλη την Ευρώπη, υπάρχει το κλίμα υπέρ της συντηρητικοποίησης των εθνών, είμαστε υπέρ των εθνών και των λαών, το έχουμε πει. Βεβαίως, συντασσόμενοι, αναφανδόν, με τις παραδοσιακές συμμαχίες, με πρώτιστο, βεβαίως, κριτήριο, όμως, την εξυπηρέτηση του έθνους. Θέλω να πω, λοιπόν, ότι ποια θα είναι η κατεύθυνση, ουσιαστικά, της παιδείας;

Ζητήματα, επίσης, εγείρονται και αναφύονται και εγώ κάνω επαφή και με άλλους συναδέλφους, αλλά και συναδέλφους δικούς σας καθηγητές, για το θέμα της γλώσσας. Προσφάτως, γίναμε όλοι κοινωνοί, ότι τον Μάρτιο κατεργήθη, με απόφαση του νυν Προέδρου της Ακαδημίας Αθηνών, από τις συναλλαγές των επιστολών, τα πνεύματα από τη δημοτική, η οποία υπήρχε. Θέλω, λοιπόν, να πω ότι θα υπάρχει η δυνατότητα αναβάθμισης της ελληνικής γλώσσας ή αύξηση της διδασκαλίας των αρχαίων ελληνικών; Και εν γένει μια αιτιολογία, εν πάση περιπτώσει. Δεν μπορούμε να αναπαράγουμε την αιτιολογική έκθεση κατάργησης καθαρευούσης του 1976 ή του 1982, δηλαδή, του κ. Ράλλη και του κυρίου Βερυβάκη.

Επίσης, τα ιστορικά βιβλία, ποια θα είναι η προτεραιότητα; Θέλω να πω, η κατεύθυνση της παιδείας είναι παρανάλωμα της παγκοσμιοποίησης ή θα προχωρήσουμε σε ένα παραδοσιακό μοντέλο; Γιατί εμείς οι «Σπαρτιάτες» πρεσβεύουμε, ουσιαστικά, εθνική συνείδηση, ορθόδοξη παράδοση. Υπήρχε και μια προσφυγή στο Συμβούλιο της Επικρατείας όσον αφορά, δηλαδή, το περιεχόμενο των μαθημάτων. Δεν υπεισέρχομαι σε αυτό, αλλά γίνομαι, νομίζω, αντιληπτός, σημειολογικά, για το στίγμα, το οποίο εμείς ενδιαφερόμεθα και καταθέτουμε μια ερώτηση ενώπιον σας.

Επίσης, η σεξουαλική διαπαιδαγώγηση, μια ήταν και το έχω αντιμετωπίσει και επιστημονικά και η υπόθεση αυτή έχει προχωρήσει και έχει επιληφθεί το Υπουργείο Παιδείας. Σεξουαλική διαπαιδαγώγηση, με ποια όρια και υπό ποιες συνθήκες και υπό ποιες προϋποθέσεις; Θα υπάρχει ορθή διεπιστημονική προσέγγιση ή θα αναπαράγει, εν είδει συνθηματολογίας, την ατζέντα ορισμένων, που ερείδεται μονομερώς σε κάποιες στάσεις του πολιτισμικού μαρξισμού της σχολής της Φρανκφούρτης, που οποιαδήποτε αντίθετη άποψη θα ποινικοποιείται και θα προσάπτεται το στίγμα του ρατσιστή, χωρίς να υπάρχει διεπιστημονική προσέγγιση, κατάθεση προτάσεων, συλλήβδην ακύρωση, επειδή υπάρχει μια ατζέντα άνωθεν επιβεβλημένη. Ουδείς ακυρώνει είτε την ισότητα των φύλων ούτε τα ανθρώπινα δικαιώματα ούτε τις αντιλήψεις ουδενός. Απλώς, εμείς ζητούμε μια μορφή διεπιστημονικής προσέγγισης και πλουραλισμού των απόψεων, χωρίς χαρακτηρισμούς, οι οποίοι, ουσιαστικά, υποσκάπτουν τα θεμέλια της δημοκρατίας. Γιατί ποιος ορίζει τον σκοταδισμό, ποιος ορίζει τον προοδευτισμό; Δηλαδή, κάποια σχήματα, τα οποία αυτά σχήματα καθ’ ημάς είναι προϊόν μιας προπαγανδιστικής πρακτικής, η οποία στερείται και αφίσταται οιασδήποτε επιστημονικής προσεγγίσεως.

Άρα, εν άλλοις λόγοις, ζητούμε να μας απαντήσετε στα ερωτήματα αυτά και αν θα έχει μια κατεύθυνση, με βάση το Σύνταγμα, τίποτε άλλο. Το Σύνταγμα μιλάει για εθνική παιδεία, θρησκευτική συνείδηση και πλουραλισμό διεπιστημονικής προσέγγισης. Αυτά, εν ολίγοις, είναι τα ερωτήματα, που με απόλυτο σεβασμό και σεμνότητα, θέτω ενώπιον σας. Ευχαριστώ πάρα πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βλάσης Κωνσταντίνος, Βλαχάκος Νικόλαος, Μπουκώρος Χρήστος, Γιώργος Ιωάννης, Δεληκάρη Αγγελική, Ευθυμίου Άννα, Καλλιάνος Ιωάννης, Καπετάνος Χρήστος, Καφούρος Μάρκος, Κέλλας Χρήστος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Λυτρίβη Ιωάννα, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Σπάνιας Αριστοτέλης (Τέλης), Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Φωτήλας Ιάσων, Αναγνωστοπούλου Αθανασία (Σία), Βέττα Καλλιόπη, Ηλιόπουλος Όθων, Θρασκιά Ουρανία (Ράνια), Κασιμάτη Ειρήνη (Νίνα), Μάλαμα Κυριακή, Μεϊκόπουλος Αλέξανδρος, Τζούφη Μερόπη, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Δάγκα Παρασκευή (Βιβή), Δελής Ιωάννης, Συντυχάκης Εμμανουήλ, Κτενά Αφροδίτη, Κατσιβαρδάς Χαράλαμπος, Μανούσος Γεώργιος, Μπούμπας Κωνσταντίνος, Παπαδόπουλος Νικόλαος, Καραναστάσης Αδαμάντιος και Μπιμπίλας Σπυρίδων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τον λόγο έχει ο κ. Μπούμπας, εκ μέρους της κοινοβουλευτικής ομάδας της Ελληνικής Λύσης – Κυριάκος Βελόπουλος.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε. Κύριε Υπουργέ, κύριε καθηγητά, κυρίες και κύριοι συνάδελφοι, το Ινστιτούτο Εκπαιδευτικής Πολιτικής, ο καθείς το καταλαβαίνει, ότι είναι ένα χρήσιμο εργαλείο, αρκεί να αξιοποιηθεί σωστά και να μπορέσει να παίξει έναν ουσιαστικό ρόλο, σε αυτό που λέμε εκπαίδευση. Τα προβλήματα είναι πολυσύνθετα, είναι ποικίλα. Εμείς, ως Ελληνική Λύση, τα έχουμε σταχυολογήσει. Ζητούμε ένα καλύτερο αύριο. Βέβαια, κύριε Δουκάκη, έχετε αρκετές περγαμηνές, αλλά το θέμα είναι να δώσουμε και ένα όραμα, ένα όραμα εκπαίδευσης και να διαχωρίσουμε ότι η «εκπαίδευση» είναι ένας διαφορετικός όρος από τον όρο «παιδεία». Μάλιστα, κάποτε κάποιος μεγάλος συγγραφέας, ο Γκιμπράν, έλεγε ότι παιδεία είναι αυτό που θα μας μείνει, όταν όλα τα υπόλοιπα θα τα έχουμε ξεχάσει. Τι θέλω να πω; Το βασικότερο είναι τα παιδιά να αγαπήσουν το σχολείο, το «σχολειό» και η λέξη «σχολειό» σημαίνει «ανεμελιά». Το know how είναι καλό στην εκπαίδευση, το οποίο το γνωρίζετε από την επιστημονική σας κατάρτιση. Το θέμα είναι, όμως, ότι υπάρχουν προβλήματα απλά, τα οποία δεν έχουν λυθεί. Κάποιοι λένε ότι τελικά το απλό είναι δύσκολο, το σύνθετο είναι εύκολο. Πρέπει να κυνηγήσουμε το δύσκολο τελικά, που είναι η απλοποίηση.

Αν ξεκινήσουμε από τον εκσυγχρονισμό των σχολείων, το ξέρετε ότι είναι πολλά τα προβλήματα, δεν υπάρχουν αυτές οι δυνατότητες, με άλλα σχολεία της γηραιάς. Δεν μπορούμε, αυτή τη στιγμή, να οραματιστούμε ένα εκπαιδευτικό σύστημα Σκανδιναβών. Θέλουμε πάρα πολύ μεγάλο χρονικό διάστημα, ενδεχομένως μια άλλη νοοτροπία, μια άλλη στρατηγική, είναι πολλά. Δεν μπορείτε να το λύσετε αυτό. Είναι στο χέρι σας, αλλά πρέπει, με βάση τις περγαμηνές και το διδακτορικό σας έργο, ως πανεπιστημιακός, κάποια πράγματα να τα δείτε μέσα από το Ινστιτούτο Εκπαιδευτικής Πολιτικής, για να μπει αυτό το λιθαράκι, μια ανεξίτηλη σφραγίδα, στα παιδιά, τα οποία ζητούν έναν ουσιαστικό σχολικό προσανατολισμό, που δεν υπάρχει. Αν δείτε ακόμη και στα πανεπιστήμια, το έχουμε επισημάνει, ως Ελληνική Λύση, για παράδειγμα, όταν γίνονται κάποια ερευνητικά προγράμματα, ο νόμος δεν υποχρεώνει τα πανεπιστήμια - προσέξτε το αυτό, κύριε Καθηγητά, είναι πολύ βασικό – να τα δώσουν στην αγορά εργασίας. Τότε, για ποιο λόγο γίνονται αυτές οι έρευνες; Για να μπουν στο χρονοντούλαπο; Το έχουν καταγγείλει καθηγητές, όπως ο κ. Κουρέτας, από το Πανεπιστήμιο Θεσσαλίας. Δηλαδή, αυτά τα προγράμματα, μέσα από ομάδες φοιτητών, μέσα από τη συνέργεια, θα πρέπει να δοθούν στην αγορά, γιατί η αγορά θα μπορέσει να τα εργαλειοποιήσει. Άρα, λοιπόν, αυτό είναι και θέμα νόμου να είναι υποχρεωτικό, αυτά τα ερευνητικά προγράμματα, να τα παίρνει το επιχειρείν, για να μπορέσει να τα αξιοποιήσει. Διότι, για να φτάσουμε στο επίσταμαι και στο επιχειρείν των φοιτητών στην τριτοβάθμια, θα πρέπει να δείτε αυτό το μεταβατικό στάδιο από τη μία βαθμίδα στην άλλη, δηλαδή, από τα σκαλιά της εκπαίδευσης, να είναι κάτι ουσιαστικό, να μην είναι τύποις. Θέλει ένα όραμα εκεί, ένα όραμα εκπαιδευτικού χαρακτήρα, μέσα από μία παιδεία, που πρέπει να γαλουχήσουμε στα παιδιά, γιατί αυτό είναι το βασικότερο. Και φυσικά μία οξεία κριτική σκέψη, γιατί πολλές φορές, εδώ και πάρα πολλά χρόνια, μιλούμε, ότι τα βιβλία πρέπει να αλλάξουν - είστε και συγγραφέας συνάμα - πρέπει να γίνουν ευανάγνωστα, πρέπει να αποκατασταθούν κάποια ιστορικά γεγονότα. Δηλαδή, σήμερα στο Νομό Σερρών, για παράδειγμα, τα παιδιά γνωρίζουν για τον ήρωα Εμμανουήλ Παππά. Καλά θα ήταν, όμως, η τοπική ιστορία και να διδάσκεται σε τοπικό επίπεδο, αλλά και αν χρειάζεται, να μπει στα σχολικά εγχειρίδια, για να μάθουν και Ιστορία τα παιδιά. Πρέπει να τα γαλουχήσουμε μέσα από τα ήθη, τα έθιμα, την παράδοση και την ίδια μας την Ιστορία, που πολλές φορές τα μηνύματα, που περνάνε, δεν είναι αυτά που θα έπρεπε, γι’ αυτό πρέπει να είμαστε πάρα πολύ προσεκτικοί.

Επίσης, νομίζουμε, στην Ελληνική Λύση, ότι πρέπει να περάσουμε επιτέλους από τη θεωρία στην πράξη. Δηλαδή, ακόμη και από το δημοτικό τα παιδιά ακούνε πολλές φορές κάτι, όπως για παράδειγμα, περιβαλλοντικά θέματα και κάποια άλλα ζητήματα. Καλό είναι να υπάρχουν αυτές οι αντίστοιχες εκπαιδευτικές εκδρομές και να είναι πραγματικές εκδρομές. Διότι, για παράδειγμα, στο περιβάλλον το παν είναι η παρατήρηση. Σκοπός είναι τα παιδιά να φύγουν λίγο από το τσιμέντο, να μπουν στον περιβάλλοντα χώρο, για να μπορέσουν να αγαπήσουν και τη γη και την πατρίδα τους και να έχουν ένα καλύτερο όραμα, τουλάχιστον για την κοινωνία.

Σε αυτό που λέγαμε για την αξιολόγηση των εκπαιδευτικών, αυτό είναι πάρα πολύ σημαντικό κομμάτι, γιατί ο ίδιος ο εκπαιδευτικός την αξιολόγηση τη θέλει, γιατί είναι καλό, αλλά το θέμα είναι από ποιους παράγοντες θα γίνει. Βέβαια, ο καλύτερος κριτής είναι το ίδιο το παιδί, ο ίδιος ο γονιός. Αν, για παράδειγμα, σήμερα, στα πανεπιστήμια, κατά το αμερικανικό σύστημα της Βοστώνης, θα μπορούσε το ίδιο το παιδί να ψηφίσει τον καθηγητή του, μέσω ενός υπολογιστή και με διασφάλιση της ψήφου, δεν θα υπήρχαν ούτε οι κομματικές οργανώσεις ούτε θα παρακαλούσε να πάρει από κάποια κομματικά στελέχη κάποιες σημειώσεις.

Ο ίδιος ο καθηγητής θα κρίνονταν από τον μαθητή, από τον φοιτητή και θα είχαμε μια καλύτερη εκπαίδευση και στο τρίτο στάδιο, γιατί από την πρώτη στιγμή, που το παιδί θα πήγαινε σε οιαδήποτε πανεπιστημιακή σχολή, θα αισθανόταν μια οντότητα, μια προσωπικότητα, γιατί η ψήφος του θα μετρούσε πάρα πολύ στο να κρίνει έναν καθηγητή: Να τον κρίνει για την πειθώ, για τη μεταδοτικότητά του, για την κοινωνικότητά του και τις γνώσεις τους και ούτω καθεξής, για να σκιαγραφήσει το προφίλ του.

Τώρα, εκείνο το οποίο πέρα από αυτό, που θα επαναλάβω, κύριε Καθηγητά, πέρα από το «επίσταμαι», πέρα από την εξειδίκευση, όταν μιλάμε για σχολείο, τουλάχιστον, στις πρώτες βαθμίδες, πρέπει να είναι μεγάλη η βεντάλια. Να είναι μια βεντάλια, ώστε τα παιδιά να μάθουν να σκέφτονται, όχι, όπως θέλουμε εμείς, αλλά, όπως πρέπει να σκέφτονται και αυτό θα γίνει μέσα από το διάλογο, με ένα καλό περιβάλλον, ένα χώρο, με έναν καλό δάσκαλο. Μεγάλη λέξη, γερή λέξη ο όρος «δάσκαλος», για να μπορέσουν τα παιδιά, τουλάχιστον, να μπορούν να κρίνουν και να μην κάνουν μια απλή αποστήθιση. Είναι το μεγάλο πρόβλημα, το διαχρονικό, δεν είναι τωρινό και στη δικιά μας γενιά, για αποστήθιση μιλούσαμε. Οπότε, κάποια στιγμή, θα πρέπει να το δείτε αυτό, επί της ουσίας, πώς μπορεί το Ινστιτούτο να συνδράμει, να συμβάλει, πάνω σε αυτό το κομμάτι. Να ανοίξετε έναν διάλογο, που το έχετε κάνει, μέσα από τα σεμινάρια, από καθηγητές, με δασκάλους; Ενδεχομένως, να μπούνε και ψυχολογικά σεμινάρια; Να δούμε πώς μπορούμε να πλησιάσουμε τα παιδιά, γιατί έχουν το δικό τους κώδικα επικοινωνίας τα παιδιά, από την πρώτη του δημοτικού, μέχρι και όταν θα τελειώσουν το λύκειο. Οπότε, θέλει δουλειά. Εγώ βλέπω ότι υπάρχει διάθεση και από τη δική μας την πλευρά, ως Ελληνική Λύση, να υποστηρίζουμε τουλάχιστον ανθρώπους, οι οποίοι έχουν αυτό το εκπαιδευτικό πνεύμα, θέλουν να το μεταδώσουν και μέσα από το «επίσταμαι», αλλά ποτέ να μη χάσουμε τον ανθρώπινο χαρακτήρα. Ξέρετε γιατί; Η παιδεία και η εκπαίδευση είναι ανθρωποκεντρική. Δηλαδή, σήμερα το να βγάλουμε επιστήμονες, όσο καλά εξειδικευμένοι και να είναι, αν δεν έχουν παιδεία, δεν έχουν ανθρώπινες ευαισθησίες και ένα κοινωνικό όραμα, δεν κάνουμε κάτι. Δεν κάνουμε τίποτα, μόνο με το «επίσταμαι». Άρα, λοιπόν, πρέπει να έχουμε προτάσεις λογικής και προτάσεις καρδιάς. Θα πρέπει να υπάρχει ένας συγκερασμός. Πρέπει να υπάρχει μια καλή, θα λέγαμε, χημεία.

Τώρα, εμείς θα σας δώσουμε αυτή τη δυνατότητα και πιστεύουμε ότι ένας καλός «τιμονιέρης», ένας καλός επικεφαλής, το να έχεις τον επικεφαλής, σε ένα Ινστιτούτο, να έχει γνώσεις, είναι το ιδεατό. Ελπίζουμε, όμως, κύριε Καθηγητά, να ανταποκριθείτε και σ’ αυτό το θέμα, γενικότερα, του όρου της παιδείας. Να βάλετε ένα μικρό λιθαράκι, γιατί και τα παιδιά μας πρέπει να διδάσκονται σωστά την Ιστορία του τόπου τους, να έχουν μέσα και το εθνικό τους φρόνημα, να έχουν και την πίστη τους και την ορθόδοξη πίστη τους, για οιονδήποτε πως θα σκεφτούν, αλλά πάνω απ’ όλα, να έχουν έναν καλλιεργημένο ανθρώπινο χαρακτήρα και να συνδράμουν σ’ αυτό που λέγεται κοινωνικό γίγνεσθαι. Να είναι, δηλαδή, ενεργά κύτταρα, για να μπορέσουμε να ελπίζουμε ότι το αύριο θα είναι καλύτερο από το σήμερα. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε, κύριε Μπούμπα.

Τον λόγο έχει ο εκπρόσωπος της Κοινοβουλευτικής Ομάδας του «Δημοκρατικού Πατριωτικού Κινήματος «ΝΙΚΗ»», ο κ. Νίκος Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Χαίρεται και από εμένα.

Να πούμε συγχαρητήρια στον κ. Δουκάκη, που θα αναλάβει αυτά τα καθήκοντα. Αξιότιμοι, κύριοι συνάδελφοι, δεν ήμουν έτοιμος - ο Πρόεδρός μας είναι εκπαιδευτικός - εγώ, όμως, θα σας μιλήσω σαν πολύτεκνος πατέρας, με έξι παιδιά και σαν γιατρός, θα έλεγα. Είμαι καρδιοχειρουργός, Διδάκτωρ, στο Πανεπιστήμιο της Θεσσαλονίκης.

Πρώτα, θα αναφερθώ και εγώ στις πυρκαγιές και θα πω έναν ιατρικό όρο. Συλλυπητήρια στις οικογένειες και σε όλη την Ελλάδα. Συλλυπητήρια, για τα αποκαΐδια. Θα μιλήσω, με έναν ιατρικό όρο. Το «προλαμβάνειν καλύτερο του θεραπεύειν» και η πρόληψη, αγαπητοί μου, γίνεται τον χειμώνα, γίνεται την άνοιξη, γίνεται το φθινόπωρο, ποτέ καλοκαίρι. Έτσι λειτουργούμε και στην Ιατρική. Άμα αρρωστήσει ο ασθενής, τότε επεμβαίνεις σε πολύπλοκες θεραπείες. Η πρόληψη. Πρόληψη δεν είδαμε. Εγώ μένω στο Χορτιάτη. Ούτε ένα κλαδί δεν κόπηκε.

 Ένα ακόμα. Ο τρίτος μου ο γιός τελείωσε, πριν λίγο καιρό, τη Σχολή Ικάρων και ο πρώτος του μισθός ξέρετε πόσο είναι; Αυτοί που προστατεύουν, που μας προστατεύουν; Είναι 980 ευρώ! Είναι ντροπή μας. Πρέπει να τα θίξετε εσείς, που είστε βουλευτές της κυβερνητικής παράταξης, Υπουργοί. Είναι ντροπή. Όταν τρώμε και όταν πηγαίνουμε σπίτια μας, πρέπει να σκεφτόμαστε και τους άλλους, που είναι υπεύθυνοι για την ασφάλειά μας.

Τώρα, για τα θέματα της παιδείας. Αγαπητοί μου, το μέλλον της χώρας μας, ναι, κινείται και μέσα από το Κοινοβούλιο, ναι, κινείται και από το Μαξίμου, αλλά κυρίως κινείται μέσα από τις σχολικές αίθουσες. Οι εκπαιδευτικοί, οι έμπειροι, πηγαίνουν ακόμα και από την Α΄ Δημοτικού, γιατί η προσωπικότητα, όπως ξέρετε, τα πέντε πρώτα χρόνια διαμορφώνεται, μετά λίγα πράγματα κάνει ο δάσκαλος, μετά, όπως είπατε, δεξιότητες κτλ.. Εκεί μέσα βλέπουμε τον αυριανό πολιτικό, τον αυριανό ιατρό, οπότε, πολύ μεγάλη σημασία στην εκπαίδευση, γι’ αυτό και ήθελα να μπω σε μια τέτοια επιτροπή. Και με το βιογραφικό, που άκουσα και από τον Υπουργό, που τοποθέτησε η Κυβέρνηση, βλέπω ότι η παιδεία πηγαίνει, έτσι, προς ένα τμήμα των θετικών επιστημών και δη της τεχνολογίας και της ψηφιοποίησης. Άκουσα, πολλές φορές, τη λέξη «ψηφιοποίηση», την ψηφιακή κτλ. και την τεχνολογία.

Στην παιδεία μας ενδιαφέρει, αγαπητοί μου, να εξευγενιστούν οι ψυχές των παιδιών μας και να αποκτήσουμε ολοκληρωμένους πολίτες. Τα παιδιά μας αγρίεψαν. Και όχι μόνο στην Ελλάδα, αλλά και στην Αμερική και στην Ευρώπη. Είναι κοινή διαπίστωση αυτή. Γιατί αγριέψαν τα παιδιά μας; Γιατί αγριέψαν τα παιδιά μας; Αυτό πρέπει να αναρωτηθούμε στα σχολεία. Σε ένα μεγάλο εκπαιδευτικό παιδοψυχιατρικό συνέδριο, που έγινε, στη Νίκαια της Γαλλίας, υπήρξαν τρία συμπεράσματα, για την πολύωρη χρήση των ηλεκτρονικών μέσων. Να τα έχετε υπόψη σας. Η πολύωρη χρήση των μέσων αυτών οδηγεί στην παχυσαρκία, στη βίαιη συμπεριφορά και τρίτον, στη μειωμένη σχολική επίδοση. Γι’ αυτό πρέπει να έχουμε ένα ολιστικό μοντέλο στο μυαλό μας για την εκπαίδευση.

Ύστερα τα βιβλία τα οποία, σαν πατέρας έξι παιδιών, καμιά φορά διαβάζω κι εγώ από τα παιδιά μου, είναι απαράδεκτα. Είναι απαράδεκτα! Παράδειγμα να σας πω, την 28η Οκτωβρίου το μάθημα, που διδάσκεται, λέει ότι όταν μας βομβάρδισαν οι Ιταλοί, εμείς οι Έλληνες κρυφτήκαμε στα υπόγεια και καλά που βγήκε ο πατέρας και πήγε και έβγαλε χρήματα για να έχουμε να τρώμε ! Δηλαδή, δίνει στον Έλληνα το φόβο και την κοιλιοδουλία. Αυτά ήταν ο Έλληνας; Δείτε τα λίγο τα βιβλία. Ή ένα άλλο παράδειγμα, που περιγράφει ένα δεσμό του Σάκη, ενός 25χρονου, με μια μαθήτρια της Ε΄ Δημοτικού. Πώς λέγεται αυτό; Δεν λέγεται παιδεραστία; Όταν μια μαθήτρια της Ε΄ ή ΣΤ΄ Δημοτικού έχει σχέση και σκανδαλίζει όλο το σχολείο; Αυτά πρέπει να τα προσέξετε. Δεν είναι βιβλία αυτά. Από αύριο, κιόλας, πρέπει να τα αλλάξετε. Πάρα πολλά τα προβλήματα. Θα σταθώ ακόμα και σε ένα άλλο, που με πάθος η προηγούμενη Κυβέρνηση προσπαθούσε: Το θέμα της σεξουαλικής διαπαιδαγώγησης. Δείτε το καλά. Δεν είναι ο σωστός ο δρόμος. Όταν τα παιδιά σε ηλικία 5 -6 -7 χρονών, σαν ιατρός σας μιλώ τώρα, δεν έχουν αναπτύξει τη φυσιολογία τους, δεν έχουν παραχθεί οι απαραίτητες ορμόνες ή το γεννητικό τους σύστημα δεν μπορεί να υποστηρίξει αυτά τα μαθήματα και εξάλλου, θα μου επιτρέψετε, όλοι οι δάσκαλοι 40.000-50.000 δάσκαλοι και καθηγητές, που αναλαμβάνουν αυτό το πράγμα, θεωρείτε ότι είναι ικανοί να ασχοληθούν με αυτά τα θέματα στα παιδιά μας;

Ο κύριος Κατσιβαρδάς, νομίζω, με αυτό το θέμα ασχολήθηκε. Μπήκε μια ταινία, που έδειχνε ομοφυλοφιλικό περιεχόμενο και το παιδί πήγε και ξέρναγε στο σπίτι του! Δείτε τα αυτά. Πατέρες είμαστε, παιδιά έχουμε. Κι ένα τελευταίο, για να μην κάνω κατάχρηση του χρόνου, είναι ότι καλή είναι η τεχνολογία, τη θέλουμε και μας λείπει, όπως μας λείπει και η ελληνική γλώσσα ή τα αρχαία ελληνικά π.χ. που για να τα μάθεις, πρέπει να πας σε ξένες έδρες, στο Πανεπιστήμιο. Το ίδιο και για την ελληνική Ιστορία, τα βιβλία, αλλά και τα Θρησκευτικά. Έλληνες Ορθόδοξοι είμαστε, κατά το 90% και πλέον. Αυτά πρέπει να δείτε.

Αυτά ήθελα να αναφέρω εδώ και εύχομαι να έχουμε μια καλή θητεία, για το καλό της πατρίδας μας και να πάψουμε να βλέπουμε αποκαΐδια και ερείπια, σε αυτή τη χώρα. Ευχαριστώ.

**ΧΡΗΣΤΟΣ ΚΕΛΛΑΣ (Προέδρος της Επιτροπής):** Ευχαριστούμε πολύ, κύριε Παπαδόπουλε.

Τον λόγο έχει ο Κοινοβουλευτικός Εκπρόσωπος της Πλεύσης Ελευθερίας, ο κ. Καραναστάσης.

**ΔΙΑΜΑΝΤΗΣ ΚΑΡΑΝΑΣΤΑΣΗΣ:** Ευχαριστώ, κύριε Πρόεδρε. Δεν γνωρίζω ποιο είναι το πρωτόκολλο, ακριβώς.

Καλησπέρα, κύριε Υπουργέ, κυρία Υφυπουργέ, κύριε Δουκάκη, αγαπητοί φίλοι.

Θα αξιοποιήσω, λίγο από τον χρόνο, που έχω, για να συστηθώ και να γνωριστούμε, καθώς υπολογίζω, ελπίζω, προσδοκώ ότι θα έχουμε πολλή και σημαντική δουλειά σε αυτή την Επιτροπή. Είμαι ο Διαμαντής Καραναστάσης, ηθοποιός, κινηματογραφιστής, παραγωγός, εκφωνητής και διάφορα άλλα πράγματα.

Δεν σας κρύβω ότι διαβάζοντας το πλούσιο και εντυπωσιακό βιογραφικό σας, ένιωσα μια σύνδεση, όχι ως προς το πόσο εντυπωσιακό είναι, αλλά ως προς το περιεχόμενο, καθώς το 1992 πέρασα στο Τμήμα Ηλεκτρολόγων Μηχανικών και Μηχανικών Ηλεκτρονικών Υπολογιστών και ξεκίνησα τις σπουδές μου στο Εθνικό Μετσόβιο Πολυτεχνείο, νεοσύστατο τμήμα τότε, πρώτη σχολή της πρώτης δέσμης.

Την επόμενη χρονιά, το 1993, πέρασα στο Μαθηματικό, που είναι οι βασικές σας σπουδές σας, αλλά με απορρόφησε η αφοσίωση, που απαιτούσαν οι θεατρικές μου σπουδές και η δουλειά, που κάνω, μέχρι τώρα. Διατήρησα, όμως και εξακολουθώ να διατηρώ μια άριστη σχέση με την ψηφιακή τεχνολογία, μέχρι σήμερα, με δικό μου στούντιο, σε ένα πολύ υψηλό βαθμό και υπάρχει ένα ερώτημα, που θέλω να σας κάνω, έτσι σαν ένα πρώτο από τα πολλά, από την πολλή δουλειά, που έχουμε σε αυτή την Επιτροπή. Φυσικά και δεν περιμένω από εσάς ούτε έχω καμία απαίτηση να έχετε την ίδια εξοικείωση και γνώση για τον πολιτισμό και τα καλλιτεχνικά. Όμως, θα ήθελα να σας ρωτήσω, εάν θα θέλατε και εμείς θέλουμε πάρα πολύ να βοηθήσουμε σε αυτό, να μελετήσετε, να ασχοληθείτε με το θέμα της καλλιτεχνικής εκπαίδευσης στην Πρωτοβάθμια και στη Δευτεροβάθμια Εκπαίδευση, με όλα αυτά τα μεγάλα προβλήματα, τις κινητοποιήσεις των καλλιτεχνών, που φυσικά και εκεί υπάρχει ένα μεγάλο πεδίο, έχουν αφαιρεθεί μαθήματα, όπως ξέρουμε, καλλιτεχνικά μαθήματα.

Πιστεύουμε εμείς οι τρεις καλλιτέχνες της «Πλεύσης Ελευθερίας» και οι τρεις ενεργοί καλλιτέχνες του ελληνικού Κοινοβουλίου, ο κ. Σπύρος Μπιμπίλας, ηθοποιός, Πρόεδρος του Σωματείου Ηθοποιών και η κυρία Τζώρτζια Κεφαλά, τραγουδίστρια του θρυλικού συγκροτήματος «Μπλε» ότι η τέχνη είναι τροφή για την ψυχή και θέλουμε να βοηθήσουμε όσο μπορούμε προς αυτή την κατεύθυνση. Σας ευχαριστώ πάρα πολύ.

**ΧΡΗΣΤΟΣ ΚΕΛΛΑΣ (Προέδρος της Επιτροπής):** Ευχαριστούμε, κύριε Καραναστάση.

Θα δώσω τον λόγο στον κύριο Συρίγο, εκπρόσωπο της Πλειοψηφίας. Ορίστε, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ:** Ευχαριστώ πάρα πολύ, κύριε Πρόεδρε. Να ευχηθώ σιδεροκέφαλος στο έργο σας, καλή τύχη στη θητεία σας. Δυστυχώς, οι συνθήκες, υπό τις οποίες αρχίζουμε, δεν είναι οι καλύτερες δυνατές.

Κύριε Υπουργέ, κυρία Υφυπουργέ, κυρίες και κύριοι συνάδελφοι, πρέπει να ομολογήσω ότι χαίρομαι ιδιαιτέρως, που είδα τον κ. Δουκάκη, ως υποψήφιο, διότι έχει τύχει να συνεργαστούμε στο παρελθόν, όταν ήταν στο Ιόνιο Πανεπιστήμιο και πρέπει να ομολογήσω ότι διατηρώ την καλύτερη δυνατή ανάμνηση από εκείνη τη συνεργασία. Από έναν άνθρωπο, ο οποίος παρακολουθεί, είναι μέσα στην εκπαιδευτική πραγματικότητα και ταυτοχρόνως έχει και ένα κρίσιμο αντικείμενο, γιατί, εκτός από μαθηματικός, ειδικεύεται και στην Πληροφορική, πράγμα το οποίο του δίνει μια διάσταση, απολύτως σύγχρονη για την εποχή μας.

Σημειώνω από την ομιλία σας την αναφορά στο θέμα της αξιολογήσεως. Είναι ένα θέμα ώριμο για την ελληνική κοινωνία, το ζητάει η ελληνική κοινωνία και πρέπει να προχωρήσουμε, με προσεκτικά βήματα. Ξέρω ότι υπάρχουν αντιδράσεις πολλές. Ως κοινωνία, αντικειμενικά, ασχέτως του τι ψηφίζουμε ή του τι νομίζουμε ότι είμαστε, είμαστε απίστευτα συντηρητικοί σε αυτά τα θέματα, δεν θέλουμε να αλλάζει τίποτα, όπως το θέμα της αξιολογήσεως, που είναι κάτι, το οποίο στον εκπαιδευτικό κόσμο, αντιμετωπίζεται με μεγάλη επιφύλαξη. Οπότε, πραγματικά περιμένουμε και τις προτάσεις σας για ένα θέμα, στο οποίο πρέπει οπωσδήποτε να προχωρήσουμε.

Θα περάσω κατευθείαν στο θέμα, σε κάποιες ερωτήσεις, τις οποίες θα ήθελα, αν έχετε την καλοσύνη, να μας απαντήσετε. Είδα ότι έχετε συγγράψει κάποια βιβλία για λογαριασμό του Υπουργείου Παιδείας, δύο βιβλία. Θα ήθελα να μας πείτε την άποψή σας, πρώτον, για το πολλαπλό βιβλίο και παράλληλα πώς εξελίσσεται αυτή η συζήτηση για το πολλαπλό βιβλίο. Το δεύτερο είναι πώς θα ενισχύσουμε δράσεις διαφοροποιημένης διδασκαλίας στα σχολεία. Και τρίτον, πώς αντιλαμβάνεστε τον ρόλο του Ι.Ε.Π., δεδομένου ότι ένα από τα θέματα, που αναλαμβάνει, είναι τα διάφορα προγράμματα. Εκτός από τα προγράμματα του Υπουργείου Παιδείας, υπάρχουν και προγράμματα από πολλούς φορείς, οργανισμούς, τα οποία εφαρμόζονται, εδώ και πολλά χρόνια, στα σχολεία, κάποια από αυτά, με μεγάλη επιτυχία. Θα ήθελα να μου πείτε πώς αντιλαμβάνεστε τον ρόλο του Ι.Ε.Π., σε σχέση με αυτά τα προγράμματα και τι βελτιώσεις πιστεύετε ότι μπορεί να υπάρξουν.

Τώρα, ως γενική διαπίστωση, το Ινστιτούτο Εκπαιδευτικής Πολιτικής, συνέχεια κατ’ ουσίαν του παλιού Παιδαγωγικού Ινστιτούτου, θεωρώ ότι έχει τον πιο κρίσιμο ρόλο μέσα στο Υπουργείο Παιδείας, διότι από εκεί περνάει η κρίση για τα εκπαιδευτικά προγράμματα, τα οποία θα εφαρμοστούν. Το Υπουργείο, ο Υπουργός Παιδείας, δίνει μόνο τη γενική κατεύθυνση. Τις πρακτικές, τις παιδαγωγικές, όλα αυτά τα κάνει το Ι.Ε.Π. Και ευτυχώς, ο Υπουργός δεν έχει καμία δυνατότητα παρεμβάσεως στα παιδαγωγικά αυτά θέματα. Είναι αποκλειστικό θέμα δικό σας και γι΄ αυτόν το λόγο πλαισιώνεστε και από εξαιρετικούς συνεργάτες. Είδα, με ιδιαίτερη χαρά, ότι έχετε διατελέσει και παλιά συνεργάτης στο Ινστιτούτο Εκπαιδευτικής Πολιτικής. Η κυρία Τζούφη παρατήρησε, ορθώς, κατά τη γνώμη μου, ότι ήσασταν στην περίοδο, μετά το 2016, πράγμα το οποίο δείχνει μια συνέχεια, σε όλη αυτή την πολιτική. Από κει και πέρα, ο ρόλος σας είναι εξαιρετικά κρίσιμος. Είναι προφανές ότι η Κοινοβουλευτική Ομάδα της Νέας Δημοκρατίας στηρίζει απολύτως την επιλογή σας και χαιρόμαστε ιδιαιτέρως, που, με αυτά τα ακαδημαϊκά προσόντα, θέλετε να αναλάβετε αυτό τον κρίσιμο ρόλο, με σάρκα από τη σάρκα της παιδείας της χώρας μας. Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε πολύ κύριε Συρίγο.

Το λόγο έχει ο κ. Όθων Ηλιόπουλος, από τον ΣΥΡΙΖΑ.

**ΟΘΩΝ ΗΛΙΟΠΟΥΛΟΣ:** Σας ευχαριστώ, κύριε Πρόεδρε.

Κύριε Δουκάκη, δεν θέλω να χρησιμοποιήσω το χρόνο, για να κάνω πολιτικό διάγγελμα και απόψεις τις οποίες έχω, σε σχέση με την παιδεία, θα έχουμε πολλές φορές τη δυνατότητα και την ευκαιρία να τις κουβεντιάσουμε με τον κύριο Πιερρακάκη. Ήθελα, από φιλοσοφική άποψη, να σας ακούσω να αρθρώνετε μια προσέγγιση, μια συλλογιστική, σε 2-3 πράγματα, τα οποία τα θεωρώ πάρα πολύ βασικά, αν και γενικού τύπου, αλλά ήθελα να ακούσω πώς τα προσεγγίζετε.

Το ένα είναι ότι έχουμε μια πόλωση, πολλές φορές, στα ζητήματα της παιδείας, ανάμεσα στα τεχνικά πράγματα, τα οποία κατευθύνουν τους μαθητές στην εξεύρεση εργασίας και την εξόπλισή τους με ικανότητες τεχνικές και από την άλλη, σε μια τάση να χρησιμοποιήσουμε τους μηχανισμούς παιδείας, σαν διαμόρφωση μιας ευρύτερης κοινωνικής υπευθυνότητας, ιδεολογίας, θα λέγανε μερικοί από μας και πολλές φορές καλλιέργειας προσωπικότητας. Αυτά τα πράγματα τέθηκαν σε αντίθεση, πολλές φορές, κατά το παρελθόν. Ποια είναι η δικιά σας άποψη, ποια είναι η δική σας φιλοσοφία και πώς νομίζετε ότι θα μπορούσατε να κινηθείτε ή να κινηθεί το Ινστιτούτο προς αυτή την κατεύθυνση;

Η δεύτερη ερώτηση είναι παραπλήσια, αλλά έχει μια άλλη πλευρά. Ζούμε σε μια κοινωνία, η οποία είναι παγκοσμιοποιημένη. Η Ιστορία, την οποία διδάσκουμε, για παράδειγμα, δεν έχει να κάνει με το πώς μας βομβάρδιζαν οι Ιταλοί την 28η Οκτωβρίου, έχει να κάνει με το γεγονός ότι, εκτός από την Ελλάδα, υπάρχουν και άλλα κράτη στον κόσμο και εκτός από την Ευρώπη, υπάρχουν και άλλα κράτη στον κόσμο και εύχομαι τα σχολεία να έχουν αλλάξει πολύ, από τότε που εγώ πήγα στο ελληνικό σχολείο, εδώ στην Ελλάδα, αλλά τότε ήταν ελληνοκεντρική και εθνοκεντρική η εκπαίδευση μας.

Από τη μία, λοιπόν, υπάρχει αυτή η παγκοσμιοποίηση και από την άλλη, υπάρχει μία ανάγκη, ακριβώς, λόγω της παγκοσμιοποίησης, να καταλάβουμε τον κόσμο και να συνδεθούμε μαζί του. Η ερώτηση, οπότε, είναι πώς βλέπετε σ’ αυτή την κατεύθυνση την ισοζυγία, ανάμεσα στην αναπαραγωγή της δικής μας εθνικότητας και την ένταξη των μαθητών στον κόσμο;

Η επόμενη ερώτηση νομίζω ότι καλύφθηκε λίγο και θα την πω πάρα πολύ γρήγορα. Η ψηφιοποίηση είναι εδώ, κάθεστε δίπλα σε έναν Υπουργό, ο οποίος την υπερασπίστηκε, στην Ελλάδα. Τα σέβη μου για την υπεράσπιση, που είχε ο Υπουργός, στην Ελλάδα. Τώρα, θα αναγκαστεί να την εφαρμόσει και στον τομέα του, της εκπαιδευτικής πολιτικής. Καλή τύχη. Από τη μία, λοιπόν, υπάρχει η ανάγκη της ψηφιοποίησης, από την άλλη, υπάρχει και μία ανάγκη προστασίας των παιδιών, ανάμεσα στην έκθεση συνεχώς σ’ αυτόν τον χρόνο της οθόνης, ο οποίος μπορεί να είναι καταστροφικός και ακούστηκε και αυτό. Πώς θα το προσεγγίσουμε, πώς θα βάλουμε την ψηφιοποίηση στο σχολείο; Δεν είναι οι ερωτήσεις αυτές για τον κ. Πιερρακάκη, είναι για εσάς.

Τελευταία ερώτηση. Αναγκαστικά, θα είστε στη μέση μιας περιοχής διχογνωμιών. Η εκπαίδευση είναι φοβερά ευαίσθητο πράγμα, όπως είναι και η υγεία, και θα υπάρξουν πάρα πολλές αντιθέσεις, θα υπάρξουν πολλές συμφωνίες, θα υπάρξουν και πολλές κριτικές προς το Υπουργείο και προς τον κ. Πιερρακάκη, ο οποίος, είμαι σίγουρος, ότι είναι έτοιμος να τις αντιμετωπίσει. Εσείς, όμως, ανεξάρτητα με το τοπίο, που διαμορφώνεται, πώς θα κινηθείτε σαν Ι.Ε.Π.; Θα κινηθείτε, για να υποστηρίξετε το Υπουργείο, θα κινηθείτε, για να προλάβετε το Υπουργείο, για να καλύψετε το Υπουργείο από ατοπήματα; Πώς θα ελιχθεί το Ι.Ε.Π., συνθετικά ή μη συνθετικά, μέσα σ’ αυτό το τοπίο, το οποίο, σίγουρα, θα εξελιχθεί αρκετά έντονα στη χώρα μας τώρα, γιατί ο κ. Πιερρακάκης και η Κυβέρνηση θέλουν να πατήσουν το γκάζι, όπως μας είπε προηγουμένως. Οπότε, αναγκαστικά θα υπάρξουν ταχύτητες. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Ευχαριστούμε τον κ. Ηλιόπουλο.

Κυρία Κεφαλά, έχετε ζητήσει το λόγο και θα σας τον δώσω για δύο λεπτά, με τη συναίνεση του σώματος, γιατί δεν είστε μέλος της Επιτροπής.

**ΓΕΩΡΓΙΑ ΚΕΦΑΛΑ:** Ευχαριστώ, κύριε Πρόεδρε. Δεν θα σας κουράσω καθόλου.

Να πούμε κι εμείς με τη σειρά μας ότι ευχόμαστε, κάποια στιγμή, στο μέλλον, να μην χρειάζεται οι πιλότοι, οι πυροσβέστες και οι εθελοντές να επιχειρούν με τις πιο αντίξοες συνθήκες, χωρίς την ανάλογη στήριξη.

Επιγραμματικά, θα ήθελα να θέσω, για τα καλλιτεχνικά και τα μουσικά σχολεία, έναν προβληματισμό. Έχω δύο παιδάκια, σε μουσικό σχολείο. Ξέρω από πρώτο χέρι το πόσο σημαντική δουλειά κάνουν και νομίζω ότι δεν υπάρχει πάντα η στήριξη του κράτους στη δουλειά αυτή. Τα καλλιτεχνικά σχολεία ενισχύουν την ελεύθερη έκφραση και τη λογική και καλλιεργούν πολίτες σκεπτόμενους και όχι καθοδηγούμενους από συγκεκριμένες ιδέες και πολιτικές. Τώρα, την Παρασκευή 28 Ιουλίου, θα υπάρξει μια πανελλήνια επιστολή της ένωσης γονέων μουσικών και καλλιτεχνικών σχολείων, όπως και η διαμαρτυρία τους, για δύο θέματα πάρα πολύ σοβαρά: Την άμεση πρόσληψη καθηγητών χορού, κινηματογράφου και εμπειροτεχνών μουσικών, το οποίο είναι πολύ σημαντικό θέμα, διότι, κάθε χρόνο, αργούν πάρα πολύ αυτοί οι καθηγητές να έρθουν, με αποτέλεσμα να ξεκινούν τα μαθήματα, από τη μέση της χρονιάς και από το τέλος, πολλές φορές και δεύτερον, για τις διακρίσεις στον μαθητικό πληθυσμό. Σε αντίθεση με τους μαθητές άλλων σχολείων, στερούνται το δικαίωμα να επανεξεταστούν το Σεπτέμβρη και το δικαίωμα της προαγωγής τους στη δευτεροβάθμια εκπαίδευση, με τον γενικό μέσο όρο. Νομίζω ότι είναι θέματα, τα οποία, επανειλημμένα, έχουν ζητήσει οι σύλλογοι γονέων και δεν έχουν απαντηθεί.

Αυτά ήθελα να πω. Σας ευχαριστώ πάρα πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Δουκάκης.

**ΣΠΥΡΙΔΩΝ ΔΟΥΚΑΚΗΣ (Προτεινόμενος από τον Υπουργό Παιδείας, Θρησκευμάτων και Αθλητισμού, κ. Κυριάκο Πιερρακάκη, για διορισμό στη θέση του Προέδρου του Ινστιτούτου Εκπαιδευτικής Πολιτικής (Ι.Ε.Π.):** Ευχαριστώ, κύριε Πρόεδρε. Ξεκινώ με το μεγάλο έργο, που μας αφορά όλους και αφορά και το Ι.Ε.Π., που είναι το «Πολλαπλό Βιβλίο», γιατί είναι και κρίσιμο, είναι και μπροστά μας, είναι από τα μεγαλύτερα του φορέα. Ένα έργο, που θα το βρούμε, στο μέλλον, μπροστά μας και τα παιδιά μας.

Τα βιβλία, που έχουμε, τώρα, αυτή τη στιγμή, είναι του 1999 κάποια βιβλία στο Λύκειο και του 2004 τα βιβλία του Γυμνασίου και του Δημοτικού. Αυτό είναι πολύ κρίσιμο ότι τα βιβλία αυτά θα τα έχουμε μπροστά μας, πολλά χρόνια. Σε αυτό το κομμάτι, το επιστημονικό προσωπικό του φορέα έχει κάνει αρκετά πράγματα και επειδή είναι άνθρωποι, που κατέχουν και τη γνώση και τη διεθνή εμπειρία και τις δεξιότητες, έχουν σχεδιάσει ένα περιεχόμενο και μια πρόσκληση για την κατάθεση προτάσεων για τα βιβλία, που τρέχει, αυτή τη στιγμή και θα ολοκληρωθεί στις 28 Αυγούστου.

Δεν γνωρίζουμε ποιοι έχουν καταθέσει, ήδη, προτάσεις. Θα το γνωρίζουμε στο τέλος του επόμενου μήνα. Όταν φτάσουμε σε αυτό το σημείο, χρειάζεται να μελετήσουμε πραγματικά τις όποιες δυσκολίες προκύψουν, να επικαιροποιήσουμε, όπου απαιτούνται πράγματα και να επιδιώξουμε την προσφορότερη επίλυση των πιθανών εμποδίων και να προχωρήσουμε στα επόμενα στάδια. Αυτό, όμως, που σίγουρα απαιτούμε όλοι και είναι βέβαιο είναι να είναι βιβλία κατάλληλα για όλους τους μαθητές και ταυτόχρονα να έχουμε ένα μηχανισμό ανατροφοδότησης και αξιολόγησης τους από τους εκπαιδευτικούς, γιατί όχι και από την κοινωνία και από τους γονείς και από όσους εμπλέκονται με αυτή τη διαδικασία;

Ημερολογιακά, λοιπόν, κοιτάμε το σχεδιασμό, που έχει βάλει και υπάρχει ήδη από το Ινστιτούτο. Αν όλα θα μπορέσουν να συνεχίσουν, θα ακολουθήσουμε, όπως είναι στο σχεδιασμό. Όπου δε μπορούμε, θα επικαιροποιήσουμε τα πράγματα. Το Ι.Ε.Π. έχει στελέχη και ανθρώπους, που δούλεψαν, σε αυτό το έργο, τους ακούμε, τους εμπιστευόμαστε και όπου χρειαστεί, θα κάνουμε επικαιροποιήσεις. Στόχος μας είναι το καλό πολλαπλό βιβλίο και ερχόμενος σε αυτό, να πω ότι το πολλαπλό βιβλίο είναι κάτι, που πρέπει να το στηρίξουμε. Είμαι εκπαιδευτικός, που το βίωσα, την πρώτη του χρονιά, όταν ήταν με τη μεταρρύθμιση Αρσένη. Το είδαμε στο σχολείο να δουλεύει και το είδα μάλιστα να δουλεύει, όχι απλώς στις μικρές τάξεις, αλλά στις δύσκολες τάξεις της τρίτης Λυκείου, όπου τα παιδιά έδιναν, με πολλαπλό βιβλίο, πανελλήνιες εξετάσεις, όπου εμείς στο σχολείο συνεργαζόμασταν οι εκπαιδευτικοί, όλοι μαζί, για να αντλήσουμε υλικό και από τα δύο βιβλία, ώστε να κάνουμε καλύτερη εκπαίδευση των παιδιών μας. Ήταν πολυτέλεια, που είχαμε διπλά και τριπλά συγγράμματα, επιλέγαμε το υλικό και προετοιμάζαμε τους μαθητές μας. Πράγματι, υπήρχε μια δυσκολία στους θεματοδότες, στις Πανελλήνιες, να βάλουν θέματα. Είχαμε δυσκολίες και όταν πήγαμε να βαθμολογήσουμε τα γραπτά, αλλά τώρα ξέρουμε και αποκτήσαμε την εμπειρία από αυτό ότι είναι πολλαπλά τα οφέλη και για τους μαθητές μας, αλλά και για τους εκπαιδευτικούς. Όσο κατεβαίνουμε σε μικρότερες τάξεις, τόσο πιο σημαντικό είναι να γαλουχήσουμε τα παιδιά μας στην ιδέα ότι δεν υπάρχει ένα μοναδικό σύγγραμμα, που αυτό όλοι χρειάζεται να ακολουθήσουμε. Ένα διδακτικό εγχειρίδιο. Σε αυτό επάνω πρέπει να επενδύσουμε.

Στα ζητήματα της επαγγελματικής και τεχνικής εκπαίδευσης, νομίζω ότι υπάρχει ένας σχεδιασμός. Είναι ένα μεγάλο έργο. Έχουν γίνει πράγματα. Επικαιροποιούμε, συνεχίζουμε, αναπτύσσουμε, ώστε να στηρίξουμε αυτόν τον τομέα, που είναι πάρα πολύ κρίσιμος, εκπαιδευτικά. Απαντώντας στον κ. Ηλιόπουλο και την ερώτηση του, περί του φιλοσοφικού διλήμματος, τεχνική εκπαίδευση ή παιδεία ή γνώση ή οτιδήποτε άλλο, θα έλεγα ότι είναι και τα δύο παρόντα και χρειάζεται να βλέπουμε πώς θα ανεβάζουμε το ένα λίγο και να κατεβάζουμε το άλλο και ακριβώς την επόμενη στιγμή να γίνεται το ανάποδο, ώστε να μπορέσουμε να δώσουμε στα παιδιά μας τις διεξόδους, που μπορούμε να τους προσφέρουμε, ως κράτος, ως χώρα, ως πατρίδα, ως Υπουργείο, ώστε να πάνε όλα αυτά μπροστά.

Το κομμάτι του μπούλινγκ είναι πολύ κρίσιμο θέμα και νομίζω, ότι χρειάζεται πολύ μεγάλη δουλειά, χρειάζεται βοήθεια από όλους, διαδικασίες και προγράμματα. Νομίζω, ότι θα δουλευτεί αυτό το πράγμα πάρα πολύ. Έχουν γίνει, ήδη, πράγματα, με τα εργαστήρια δεξιοτήτων, αρκετές δράσεις, που στοχεύουν σε αυτό ακριβώς το κομμάτι, αλλά νομίζω ότι μπορούμε να κάνουμε ακόμα περισσότερα.

Ένα άλλο πολύ ενδιαφέρον θέμα και για μένα, ως επιστήμονα, αρχικά, αλλά και ως εκπαιδευτικό, όλα αυτά τα χρόνια, είναι αυτό, που αναφέρθηκε, για το πλαίσιο της Πανδημίας, που δουλέψαμε, με ένα εξ αποστάσεως μοντέλο. Δεν σας κρύβω ότι είχα τη χαρά και την τιμή, να στήσω το πρώτο πρόγραμμα εξ αποστάσεως εκπαίδευσης στο Ι.Ε.Π., για τους Θεολόγους, με τον κ. Κουζέλη, όταν ήταν Πρόεδρος του Ινστιτούτου. Κάναμε το πρώτο πρόγραμμα εξ αποστάσεως εκπαίδευσης και ήταν απαραίτητο για πολλούς και διάφορους λόγους. Ακούστηκε μια πολύ ωραία φράση από έναν Θεολόγο εκπαιδευτικό, που έλεγε «είναι η πρώτη φορά, που βιώνω ασώματη επιμόρφωση» και αυτό ακριβώς το γεγονός αναδεικνύει, ότι πράγματι είναι κάτι που χρειάζεται να το δούμε. Δεν μπορούμε να πάμε σε μοντέλα αποκλειστικά εξ αποστάσεως εκπαίδευσης, θέλουμε μικτά μοντέλα. Θέλουμε να βλέπουμε τους εκπαιδευτικούς, να συνεργαζόμαστε με τους εκπαιδευτικούς. Χρειάζεται και μια προσπάθεια να αποκεντρώσουμε το σύστημα, να εμπλακούν οι σύμβουλοι εκπαίδευσης, να εμπλακούν οι περιφέρειες, να κάνουμε ένα μοντέλο, με το οποίο θα μπορέσουμε να ενισχύσουμε τους εκπαιδευτικούς μας, μέσα στα κοντινά τους περιβάλλοντα.

Όσον αφορά την αξιολόγηση, δεν είπαμε κάτι καινούργιο. Είπαμε, για όπου απαιτείται επικαιροποίηση, να διαφοροποιήσουμε λίγο την αξιολόγηση του εκπαιδευτικού έργου από την αξιολόγηση του εκπαιδευτικού. Το εκπαιδευτικό έργο τρέχει αρκετό διάστημα, οπότε είναι δεδομένο ότι χρειάζεται επικαιροποίηση, η αξιολόγηση των εκπαιδευτικών είναι ένα άλλο κομμάτι. Έχουμε δει πως έχει κυλίσει, ήδη, με τους εκπαιδευτικούς, που έχουν προσληφθεί, τα τελευταία δύο χρόνια. Πάνω σε αυτό δουλεύουμε, για να δούμε πώς μπορούμε να το ενισχύσουμε περαιτέρω, διότι όπως έχει προσδιοριστεί, είναι νόμος του κράτους.

Κύριε Παραστατίδη, το πολλαπλό βιβλίο ελπίζω να το κάλυψα. Τώρα, για την Ειδική Αγωγή και την παράλληλη στήριξη, είναι ένα κομμάτι, που έχω καταλάβει ότι είναι πολύ σημαντικό και για το Υπουργείο και προφανώς, θέλουμε να προσφέρουμε ό,τι μπορούμε. Ειπώθηκε πριν για την πρόωρη διάγνωση, ότι πρέπει να προλάβουμε. Και εδώ είναι το έργο, που πρέπει να δούμε πώς μπορεί να γίνει περισσότερο. Τυχαίνει να δουλεύω στο Ιόνιο Πανεπιστήμιο, στο εργαστήριο βιοπληροφορικής και ανθρώπινης ηλεκτροφυσιολογίας. Ξέρετε πόσο σημαντικό είναι ότι, σε πραγματικό χρόνο, βλέπουμε τον εγκέφαλο του εκπαιδευόμενου πώς αντιδρά, καθώς κάνει κάποια δράση και μπορεί να προλάβουμε, με βάση την εικόνα, που έχουμε και να βοηθήσουμε; Όχι απλώς να προλάβουμε, αλλά να κάνουμε και παρέμβαση, προτού συμβεί το «κακό».

Τώρα, για τη μόρφωση των πολλαπλών φορέων, που είπατε, είναι ένα κρίσιμο κομμάτι και νομίζω ότι ο Υπουργός, στη Βίβλο Ψηφιακού Μετασχηματισμού, έχει προσδιορίσει το πλαίσιο εκείνο, που θα έχουμε και ελπίζουμε ότι θα έχουμε μια ενιαία πλατφόρμα, όπου θα μπει όλο το επιμορφωτικό κομμάτι των εκπαιδευτικών μέσα, οργανωμένο, ολοκληρωμένο, για το καλό όλων μας. Το ίδιο ισχύει και για την πλατφόρμα και την αξιολόγηση του εκπαιδευτικού έργου. Ναι, όπου απαιτείται, χρειάζεται να γίνουν βελτιώσεις. Ευτυχώς, έχουμε έναν άνθρωπο κοντά μας, που ξέρει πολύ καλά από αυτά τα πράγματα.

Σε ερωτήσεις, που έθεσε ο κ. Κατσιβαρδάς και μιλήσαμε για το Σύνταγμα και τους νόμους του κράτους, πράγματι, σε αυτό πατάει οτιδήποτε γίνεται στην εκπαίδευση. Σε κάθε περίπτωση, η ισότητα των ατόμων, οι πλουραλιστικές προσεγγίσεις είναι το επίκεντρο, με το οποίο πρέπει να στηρίξουμε τους μαθητές μας, τις οικογένειες, σε ένα πλαίσιο ενίσχυσης της διαφορετικότητας και να δίνουμε τις ευκαιρίες, σε όλους τους εκπαιδευόμενους, να έχουν την καλύτερη εκπαίδευση, που μπορούμε να τους δώσουμε. Η παιδεία, όπως είπατε όλοι σας, εύστοχα, είναι αυτή, που αλλάζει τον κόσμο, έχει ένα μετασχηματιστικό χαρακτήρα πολύ σημαντικό.

Τέθηκε επίσης το θέμα του σχολικού επαγγελματικού προσανατολισμού, που είναι ένα κρίσιμο κομμάτι. Έχει ενταχθεί στα εργαστήρια δεξιοτήτων, τα ενισχύουμε ακόμα περισσότερο, χρειάζονται παρεμβάσεις και σε αυτό, επικαιροποίηση, για να δούμε τι μπορούμε να κάνουμε.

Όσον αφορά, κύριε Καραναστάση και κυρία Κεφαλά, στο κομμάτι της καλλιτεχνικής εκπαίδευσης, ναι, είναι χώρος, που θέλει δουλειά και χρειάζεται να γίνουν πάρα πολλά πράγματα. Δεν σας κρύβω ότι πάλι, με τον ρόλο μου στο Ιόνιο Πανεπιστήμιο, διότι προέρχομαι από ένα Πανεπιστήμιο, που έχει και το Τμήμα Μουσικών Σπουδών και Τεχνών, Ήχου και Εικόνας, τους ζούμε τους ανθρώπους εκεί και ξέρουμε πολύ καλά πώς μπορούν να γίνουν τα πράγματα, οπότε πιστεύω ότι θα κάνουμε τις παρεμβάσεις μας, όπου χρειάζεται και τις επικαιροποιήσεις.

Ο κ. Συρίγος έθεσε ένα ακόμα σημαντικό θέμα, τι γίνεται με τα προγράμματα, που αναλαμβάνει το Ι.Ε.Π., κάθε χρόνο, να αξιολογήσει. Είναι ένα βαρύ φορτίο, κύριε Συρίγο, απ’ ό,τι με ενημέρωσαν, περάσαμε τα 1.000 προγράμματα, πέρσι. Δεν μπορεί να τα διαχειριστεί ένας φορέας, που έχει 60 συμβούλους, στην καλύτερη περίπτωση και το αντίστοιχο διοικητικό προσωπικό. Χρειάζεται μια αποκέντρωση, χρειάζεται μια διαδικασία, που την ξαναβλέπουμε, που τη συζητάμε και με το Υπουργείο, γιατί τα αιτήματα έρχονται από το Υπουργείο προς εμάς και εμείς κάνουμε γνωμοδότηση και εισήγηση. Βελτιώσεις, όπου μπορούμε, θα τις κάνουμε.

Όσον αφορά στην ανάγκη της ψηφιοποίησης, κύριε Ηλιόπουλε, είναι και αυτό, ευτυχώς για μένα, ένα από τα ερευνητικά μου ενδιαφέροντα, πώς θα βοηθήσουμε τα παιδιά να απεμπλακούν, το πρόβλημα το έχουμε με τα ίδια τα παιδιά μας, πώς θα εμπλακούν απ’ αυτές τις οθόνες. Οπότε, θέλουμε δουλειά, κάνουμε έρευνες, ειπώθηκε, πολύ εύστοχα, ότι οι έρευνες πολλές φορές δεν φεύγουν από τα πανεπιστήμια προς τα έξω, είναι ένα κρίσιμο κομμάτι να τις βγάζουμε προς τα έξω, πιθανόν να τις λαμβάνει και η Βουλή και να «πατάει» σε αυτές για δράσεις και ενέργειες. Θα το δουλέψουμε, είναι κομμάτι, που χρειάζεται να δουλευτεί, κυρίως μέσα από τα εργαστήρια δεξιοτήτων. Πιστεύω, μην πούμε τη λέξη «εργαλείο», γιατί είναι πολύ άσχημη λέξη, ότι είναι μια πολύ καλή, μια πολύ δυνατή ευκαιρία μέσα από τα εργαστήρια δεξιοτήτων να κάνουμε πράγματα στην εκπαίδευση και θα βοηθήσει πάρα πολλά παιδιά.

Όσον αφορά στις διχογνωμίες, τις συμφωνίες και τις κριτικές είναι γεγονός. Εσείς το ξέρετε καλύτερα από εμένα, είσαστε βουλευτής, ξέρετε ότι αυτά πάντα υπάρχουν, βρίσκουμε τις χρυσές τομές και το παλεύουμε πάνω σε αυτό, βρίσκουμε ό,τι είναι καλό για το σύνολο των ανθρώπων. Στην εκπαίδευση εμείς, πολλές φορές, λέμε «δεν κάνω σωστό ή λάθος, σε αυτό που κάνω στην εκπαίδευση, αλλά κάνω καλό ή κακό στους μαθητές μου». Στόχος μας είναι να κάνουμε καλό στους μαθητές μας από αυτή τη διαδικασία.

Σας ευχαριστώ θερμά.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε, κύριε Δουκάκη.

Να διατυπώσουν οι εκπρόσωποι γνώμη.

Τον λόγο έχει ο κ. Συρίγος.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ:** Δεχόμαστε, βεβαίως, την πρόταση του Υπουργείου Παιδείας, με ιδιαίτερη χαρά για έναν άξιο εκπαιδευτικό, που υπηρετεί και στην Τριτοβάθμια εκπαίδευση και έχει υπηρετήσει και στο Ινστιτούτο Εκπαιδευτικής Πολιτικής και του ευχόμαστε καλή δύναμη στο έργο του.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τον λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Προφανώς, ο προτεινόμενος Πρόεδρος, βάσει και του βιογραφικού του, έχει τις τυπικές προϋποθέσεις για την κάλυψη της θέσης, διαφωνούμε, όμως, με την υλοποίηση της πολιτικής, την οποία καλείται να υλοποιήσει.

Θεωρούμε ότι τα ζητήματα, στα οποία ρωτήθηκε, είπε για παράδειγμα χαρακτηριστικά για το ζήτημα της αξιολόγησης, όπως την αντιλαμβάνεται η Νέα Δημοκρατία, ότι «είναι νόμος του κράτους και θα υλοποιηθεί». Αναφέρω ένα παράδειγμα. Δεν άκουσα κάποιες ουσιαστικές απαντήσεις, για τις καταργήσεις σημαντικών μαθημάτων και την αλλοίωση των προγραμμάτων σπουδών. Επομένως, νομίζω ότι είναι στο πνεύμα αυτής της συντηρητικής παλινδρόμησης, την οποία επιχειρεί η Νέα Δημοκρατία, που ταυτόχρονα, συνδυάζεται με την υποβάθμιση και τη συρρίκνωση του δημόσιου χαρακτήρα. Επιπλέον, δεν πήρα σημαντικές απαντήσεις στα πολύ σοβαρά ζητήματα των ανθρωπίνων δικαιωμάτων, της ισότητας των φύλων, που είναι πάρα πολύ κρίσιμα για την κοινωνία μας, ενώ εδώ μέσα ακούσαμε και εξαιρετικά αναχρονιστικές απόψεις, στις οποίες ο υποψήφιος δεν θέλησε να πάρει θέση, είπε ότι «χωράνε όλα στο δημόσιο διάλογο».

Επομένως, με πολύ σεβασμό στις ακαδημαϊκές προϋποθέσεις, τις οποίες έχει, τις τυπικές προϋποθέσεις του νόμου, διαφωνούμε, επιφυλασσόμαστε και δηλώνουμε «παρών».

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** «Παρών», λοιπόν.

Ο κ. Παραστατίδης, από το ΠΑΣΟΚ, έχει το λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ, κύριε Πρόεδρε.

Όπως είπα και στην εισήγησή μου, η άποψη μας είναι θετική. Έτσι, στηρίζουμε την επιλογή θετικά επί της αρχής και, βεβαίως, ο χρόνος είναι αυτός, που θα μας κρίνει όλους. Θα είμαστε εδώ, δηλαδή, στην πορεία, να αξιολογήσουμε και να δούμε πώς πορεύεσθε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία. Το Κομμουνιστικό Κόμμα Ελλάδας, κύριε Δελή.

**ΙΩΑΝΝΗΣ ΔΕΛΗΣ:** Κύριε Πρόεδρε, είχαμε πει, στην αρχή, ότι θα τοποθετηθούμε με το «Παρών» για την υποψηφιότητα του κυρίου Δουκάκη. Ακούγοντας, όμως, και την αρχική του τοποθέτηση, αλλά και τη δευτερολογία του και τους όρκους πίστης στην αξιολόγηση, στην Τράπεζα Θεμάτων, στο πολλαπλό βιβλίο – ζητήματα, που εμείς τα θεωρούμε εξαιρετικά σημαντικά και πολύ αρνητικά, βέβαια, για τα μορφωτικά δικαιώματα των παιδιών – η ψήφος μας τελικά καταλήγει στο «Όχι».

Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** «Όχι» από το Κομμουνιστικό Κόμμα Ελλάδος. Ο κ. Κατσιβαρδάς, από τους Σπαρτιάτες, έχει το λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ, κύριε Πρόεδρε.

Κι εμείς, αν και δεν λάβαμε τις απαντήσεις, που θέλαμε και δεδομένου ότι εμείς είμαστε αναφανδόν διαχρονικά και εν γένει υπέρ της αριστείας, ασφαλώς θα πούμε «Ναι».

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία, «Ναι».

Από την Ελληνική Λύση, ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, εμείς ευελπιστούμε. Απλά θα μείνουμε στο «Παρών», γιατί πιστεύουμε ότι τα προβλήματα λιμνάζουν και ότι δεν θα έχουμε ουσιαστική επίλυσή τους. Οπότε είμαστε στο «Παρών».

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία, ευχαριστούμε.

Και ο κ. Παπαδόπουλος, από τη ΝΙΚΗ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** «Ναι», κύριε Πρόεδρε, το βλέπουμε θετικά.

Μόνο μια κουβέντα, αν μου επιτρέπετε. Να φροντίσετε να δώσετε επιχειρήματα στα παιδιά, να μπορούν να εκφραστούν. Διότι, όπως λέει ο ποιητής «Πάρε τα λόγια μου, να δώσουμε τα χέρια». Στα παιδιά, να ξέρετε ότι η βιαιότητα, που αναπτύσσεται μεταξύ τους, είναι γιατί υποβαθμίστηκε η ελληνική γλώσσα. Δεν μπορούν να επικοινωνήσουν μεταξύ τους και όταν δεν μπορείς να επικοινωνήσεις, με επιχειρήματα, επικοινωνείς με «μπούλινγκ» - στα νέα ελληνικά. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε, για το «Ναι».

Και ο κ. Καραναστάσης, παρακαλώ.

**ΔΙΑΜΑΝΤΗΣ ΚΑΡΑΝΑΣΤΑΣΗΣ:** Ευχαριστώ, κύριε Πρόεδρε.

Επειδή ήθελα να καταλήξω κάπου, νωρίτερα και μαθαίνοντας ότι δεν ασχολείστε με την Τριτοβάθμια Εκπαίδευση, θα απευθυνθώ στον αγαπητό κύριο Υπουργό, που του έχω πει, σε παρελθόντα χρόνο, πόσο εκτίμησα τη δουλειά του, στην προηγούμενη θητεία του - και δεν φοβάμαι να το πω δημόσια. Σάς έστειλα μια Ερώτηση για την καλλιτεχνική εκπαίδευση και την περίφημη κατηγορία Κ.Ε., στην οποία θέλω να δώσετε ιδιαίτερη σημασία. Είμαστε διατεθειμένοι να δουλέψουμε γι’ αυτό. Είναι όλο το κομμάτι, η «μαύρη τρύπα» της καλλιτεχνικής εκπαίδευσης, στην Ελλάδα και των Δραματικών Σχολών, οι κινητοποιήσεις των καλλιτεχνών, οι μαζικές παραιτήσεις καθηγητών Δραματικών Σχολών. Όλο αυτό το κομμάτι μας απασχολεί πάρα πολύ και είμαστε διατεθειμένοι να βοηθήσουμε, με την εμπειρία μας και τις γνώσεις μας, με τους ανθρώπους, που ξέρουμε και μάς σέβονται και τους σεβόμαστε και μας υποστηρίζουν και τους υποστηρίζουμε.

Διότι, πραγματικά – θα σας το πω και κατ’ ιδίαν, αν σας συναντήσω σε κάποιο διάδρομο, αλλά το λέω και δημόσια – είναι πολύ σημαντική η τομή, που πρέπει να γίνει, από το Υπουργείο Παιδείας: Το περίφημο Κ.Ε., το «Άγιο Δισκοπότηρο» των ανθρώπων του πολιτισμού. Λέμε «Ναι» στον κύριο Δουκάκη. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε.

Ωραία, κύριε Δουκάκη, καλή επιτυχία στο έργο, το οποίο αναλαμβάνετε. Βλέπω ότι οι περισσότερες παρατάξεις είναι στο πλευρό σας, αλλά και αυτές, που δήλωσαν «Παρών», αναμένουν το έργο σας, για να συμφωνήσουν.

Καλή σας επιτυχία.

**ΜΕΡΟΠΗ ΤΖΟΥΦΗ:** Να δεσμευθείτε και εσείς, όμως, κύριε Πρόεδρε, ότι θα τον καλέσετε, σε ένα εύλογο διάστημα, για να μας παρουσιάσει το έργο του – πράγμα που είχε γίνει κατ’ επανάληψη στο παρελθόν.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Βεβαίως, κυρία Τζούφη. Όποτε το ζητήσετε, είμαστε στη διάθεσή σας και το ξέρετε πολύ καλά.

Σας ευχαριστώ. Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Μπουκώρος Χρήστος, Γιώργος Ιωάννης, Δεληκάρη Αγγελική, Ευθυμίου Άννα, Καλλιάνος Ιωάννης, Καπετάνος Χρήστος, Καφούρος Μάρκος, Κέλλας Χρήστος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Λυτρίβη Ιωάννα, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Σπάνιας Αριστοτέλης (Τέλης), Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Φωτήλας Ιάσων, Αναγνωστοπούλου Αθανασία (Σία), Βέττα Καλλιόπη, Ηλιόπουλος Όθων, Θρασκιά Ουρανία (Ράνια), Κασιμάτη Ειρήνη (Νίνα), Μάλαμα Κυριακή, Μεϊκόπουλος Αλέξανδρος, Τζούφη Μερόπη, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Δάγκα Παρασκευή (Βιβή), Δελής Ιωάννης, Συντυχάκης Εμμανουήλ, Κτενά Αφροδίτη, Κατσιβαρδάς Χαράλαμπος, Μανούσος Γεώργιος, Μπούμπας Κωνσταντίνος, Παπαδόπουλος Νικόλαος, Καραναστάσης Αδαμάντιος και Μπιμπίλας Σπυρίδων.

Τέλος και περί ώρα 17.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΗΣΤΟΣ ΚΕΛΛΑΣ ΙΩΑΝΝΑ ΛΥΤΡΙΒΗ**